
AN AÍK bókasafninu í Kaupmannahöfn (AM. 516. 4to), er 
hægt sé að fara eftir. Handrit þetta hefir Ketill pró- 

fastr Jörundarson í Hvammi í Dalasýslu (f. 1603; d. 
1670) ritað eftir Vatnshyrnu eðr Vafnhornsbók (sbr. Formála 
Eyrbyggju, pr. á Akreyri 1882). Hefir Ármi prófessor 
Magnússon dóttursonr Ketils prófasts síðan sjálfr borið 
handrit afa síns saman við Vatnshyrnu áðrenn hún 
brann í eldsvoðanum í Höfn 1728, einsog handritið ber 
sjálft með sér. Hönd síra Ketils er snarhönd og viða 


Sþ | MR handriti í safni Árna Magnússonar á háskóla- 


mjög bundin, enn skír og góð aflestrar. Ásgeir Jónsson 
handskrifari Þormóðar sagnfræðings Torfasonar og Árna 
próf. Magnússonar hefir og tekið eftirrit eftir Vatnshyrnu 
rétt áðr enn hún brann (AM. 517. 4to), enn var aldrei lesið 
saman við skinnbókina, og hefir því litla þýðingu, af því 
að handrit síra Ketils er enn við lýði. 

IR 


f romirr. jm) 


Auk Vatnshyrnu hefir og verið til önnur skinnbók af 





sögunni; er efnið alt hið sama, enn farið nokkuð öðrum 
orðum og fleirum sumstaðar, og hefir því verið yngri 
Vatnshyrnu og bregðr meira enn henni í riddarasögu- 
blæinn. Úr Flóam. sögu eru af þessarri skinnbók enn 
til 17/, blað (AM. 445. b. 4to; áðr: Additamenta 20. fol.) 
Er fyrra blaðið mestallr 24. kap. sögunnar, og er hið 
helsta, sem hann hefir framyfir Vatnshyrnu, að sagt er, 
eftir það að þeir fundu svartbakseggið, er sveinninn Þór- 
finnr vildi eigi eta nema nokkurn part af, þá hafi þeir 
fundið árarstúf með þessum rúnum á: 


nVaskaðe ek dase sjá gerða mér 

er ek þessa dró sára lófa 

oft ósjaldan meðan heimdrage 
ár á borðe hnauð at rauða“. 


Og er þessi vísa auðsjáanlega tilbúningr 14. eða 15. ald- 
ar manna. Síðara blaðið (eðr blaðpartr) byrjar framar- 
lega í 33. kap. og er út sagan á því; enn þá tekr við 
Eyrbyggja-saga (sbr. Eyrb. Akre. 1882: formál.). Af 
þessu sama skinnhandriti er og til endrrit af 2 blöðum 
sögunnar, er glötuðust á 17. öld, og nær þetta endrrit 
(AM. 514. 4to) yfir endann á 18., allan 19. og svo áfram 
til enda 28. kap. 

Af sögunni eru til Hleiri pappírshandrit, enn flest ó- 
merk, nema geta hjálpað með rétta lestrarmáta þarsem 
rangt hefir verið í Vatnshyrnu. 

Í heilu lagi hefir Flóamanna saga að eins einu sinni 
verið gefin út áðr af Guðbrandi Vigfússyni í „Fornsög- 

ur“ (Leipzig 1860; gr. 8vo), og er þar einsog hér farið 
eftir handriti síra Ketils. Auk þess eru og prentuð aft- 
anvið brotin, sem til eru úr lengri sögunni og svo við- 
eigandi kaflar úr „Landnámu“; enn þessu hvorutveggja 
hefi eg sleppt hér, þvíað það er þýðingarlaust í textútgáfu 
handa almenningi. Af sögunni er og prentaðr kafli (8. 
—35. kap.) í „Grönlands historiske Mindesmærker“ (1. 
bls. 1—221). Byrgir prófessor Thorlacius snöri henni á 
dönsku, og gaf út með titli: „En nordisk Helt Thorgils 
Historie “. Kh. 1809. 8vo. 

Einsog nú var drepið á, er í þessarri útgáfu aðeins 
farið eftir handriti síra Ketils (AM. 516. áto), enn þó 
auðsæar villur leiðréttar eftir öðrum handritum og Land- 
námu; ættartölubroti til Jóns í Víðidalstungu, Hákonar- 
sonar, Gissurarsonar galla, í enda sögunnar, sem bæði 
er ómerkilegt og skakkt og hefir eigi heyrt sögunni til 
að upphafi, er sleppt, enn í þess stað hefi eg tekið úr 
skinnbókarbrotinu (445. b. 4to) sjálfan endann: „ok lýkr 
þar sögu þessi“, er óefað hefir staðið þar upphaflega. 

Tímatalið er ekki sem ljósast né réttast Í sögunni, 
enn þó hefi eg sett hið helsta hér aftanvið eftir riti 
Guðbrandar Vigfússonar í „Safn til sögu Íslands“ (1. bls. 
290—91 og 421—22). 

Það er eins um Flóamanna sögu og flestar fornsögur 
vorar, að ekki er auðvelt að vita, hver fyrst hafi fært 
hana í letr. Finnr prófessor Magnússon hefir getið upp 
á Þorlák byskup helga Þórhallason, enn slíkt getr eigi 
átt sér stað, þvíað eigi mundi Þorlákr byskup sjálfr tala 


Gm vonir jun) 
um helgi sína (sbr. 24. kap.). Mér hefir dottið í hug, að 
verið gæti, að Kálfr Brandsson, Kolbeinssonar kaldaljóss, 
og tengdasonr Sturlu skálds Þórðarsonar, gæti hafa 
fyrstr skrásett söguna. "Til Kálfs er ætt rakin í 6. kap. 
Hann var af Oddverjaætt, og hefir því að líkindum verið 
velkunnugr þar eystra; það er og ekki ósennilegt, að 





hann hafi á efri árum sínum gengið í klaustr einsog 
þá var titt heldri mönnum, enda sýnist blær sögunnar 
benda á, að hún sé færð í letr af klaustrmanni. Þetta 
er þó aðeins laus tilgáta. Enn talin er sagan skrásett 
á síðasta fjórðungi 18. aldar. 


Skinnastöðum, 28. okt. 1884. 
Þórleifr Jónsson. 

Hallsteinn Atlason jarls mjóva kom til Íslands 
(4. kap.). 

Hallsteinn Atlason deyr. 

Fæddr Þórðr dofni Atlason. 

Deyr Atli Hallsteinsson (7.—8. kap.). 

Þórðr dofni hefnir föður síns (9. kap.). 

Fæddr Þórgils örrabeinsstjúpr. 

Hvarf Þórðr dofni í hafi (10. kap.). 

Fór Þórgils í fóstr til Lofts (11. kap.). 

Gekk Þórgrímr örrabeinn að eiga Þórunni móður 
Þórgilsar. 

Fer Þórgils útan til Noregs (12. kap.). 

Fall Þórgríms örrabeins (18. kap.). 

Útkoma Þórgilsar. 

Fer Þórgils til Grænlands (20. kap.). 

Útkoma Þórgilsar frá Grænlandi. 

Deyr Þórgils örrabeinsstjúpr, 85 ára gamall. 





T ál A KALDR konungr gullskeggr 
! |ið| réð fyrir Sogni; hann átti Sól- 

| vöru, dóttur Hundólfs jarls, 
| systur Atla jarls mjóva; þeira 
þf! | dætr váru þær Þóra, er átti 
fi | Hálfdán konungr svarti Upp- 
ft | lendingakonungr, ok Þórriðr, er 
;R 08) átti Ketill helluflagi. Haraldr 
konungr ungi var son þeira Hálfdánar ok Þóru; 
honum gaf Haraldr konungr gullskeggr nafn sitt. 
Haraldr konungr gullskeggr andaðist fyrst þeira, 
enn þá Þóra, þá Haraldr ungi síðast, ok bar svá 
ríkit undir Hálfdán svarta, enn hann setti þar 
yfir Atla jarl hinn mjóva. Siðan fekk Hálfdán 
konungr Ragnhildar, dóttur Sigurðar konungs 
hjartar. Áslaug var móðir Sigurðar hjartar, dóttir 

Sigurðar orms-i-auga, Ragnarssonar loðbrókar. 
Móðir Sigurðar orms-i-auga var Áslaug, dóttir 
Sigurðar Fáfnisbana, Sigmundarsonar, Völsungs- 
sonar, Rerssonar, Sigarssonar, Óðinssonar, er réð 
fyrir Ásgarði. Móðir Áslaugar var Brynhildr 
Buðladóttir. Son Hálfdánar svarta ok Ragn- 
hildar var Haraldr, er fyrst var kallaðr Dofra- 
fóstri, enn þá Haraldr lúfa, enn siðast Haraldr 
hinn hárfagri. Þá er Haraldr hinn hárfagri gekk 
til ríkis í Noregi, þá mægðist hann við Hákon 
jarl Grjótgarðsson, ok fekk hann þá Sygnafylki 
Hákoni mági sinum, enn Haraldr konungr fór í 
Vik austr, enn Atli jarl vildi eigi laust láta rikit 
fyrr enn hann fyndi Harald konung. Jarlarnir 
þreyttu þetta með kappi svá at hvárrtveggi dró 
lið saman. Þeir fundust á Fjölum í Stafanesvági, 
ok fekk Hákon jarl sigr, enn Atli jarl varð sárr 
ok var fluttr í Atlaey ok dó þar ór sárum. Atli 
jarl átti eftir þrjá sonu: hét einn Hallsteinn; 
hann var elætr ok vitrastr þeira bræðra; þá Her- 
steinn ok Hólmsteinn. Hallsteinn átti Þóru Öl- 
visdóttur. Þeir bræðr lágu í hernaði. 





2 TEKINN 


2. Björnólfr hét maðr, enn annarr Hróaldr; 
þeir váru ágætir menn; þeir váru synir Hró- 
mundar Greipssonar; þeir fóru af Þelamörk fyrir 
viga sakir ok staðfestust í Dalsfirði á Fjölum. 
Son Björnólfs hét Örn, er réð fyrir Firðafylki; 

hans son var Ingólfr, enn dóttir Helga; bæði váru 
þau frið at sjá; enn son Hróalds var Hróðmarr, 
faðir Leifs. Þeir Ingólfr ok Leifr váru frændr 
ok fóstbræðr. Móðir Leifs var Hróðný, dóttir 
Ketils bifru Hörða-Kárasonar. Þá var Ingólfr 
tuttugu vetra, er þetta var, enn Leifr átján vetra. 
Ingólfr gekk fyrir föður sinn ok segir honum, at 
hann vill halda í hernað, ok bað hann afla nökk- 
urs. Leifr gekk ok fyrir sinn föður, biðjandi 
hann slíks hins sama ok váru þeim gefin mörg 
langskip. Biðja nú siðan samlags við sonu Atla 
jarls. Þeir váru fúsir þessa við Ingólf; enn þat 
váru lög í þann tima, at eigi skyldi yngri maðr 
vera í herförum enn tuttugu vetra, enn elligar 
vildu þeir gjarna Leif í lög taka. Leifr svarar: 
„ef vér komum í nökkura raun, sjám þá, ef ek 
stend at baki öðrum, gefumst ek ok eigi verr 
enn aðrir, þá á ek ekki at gjalda æsku minnar“. 
Ingólfr sagði þá báða fara skyldu, ella hvárigan; 
verðr þat at kjörum, at þeir fara allir samt ok 
leggjast í hernað, ok er svá sagt, at Leifr var 
hvatr ok röskr í öllum mannraunum. Ingólfr 
var vitr maðr ok ágætr í öllum álögum ok allri 
karlmennsku. Þeim varð gott til fjár um sumarit 
ok kvámu heim um haustit. Hróðmarr var þá 
andaðr, faðir Leifs. Nú mæla þeir mót með sér 
annat sumar, ok heldu þá enn í hernað allir sam- 
an, ok fengu þá miklu meira herfang enn hit 

Sigurðar orms-i-auga, Ragnarssonar loðbrókar. 
Móðir Sigurðar orms-i-auga var Áslaug, dóttir 
Sigurðar Fáfnisbana, Sigmundarsonar, Völsungs- 
sonar, Rerssonar, Sigarssonar, Óðinssonar, er réð 
fyrir Ásgarði. Móðir Áslaugar var Brynhildr 
Buðladóttir. Son Hálfdánar svarta ok Ragn- 
hildar var Haraldr, er fyrst var kallaðr Dofra- 
fóstri, enn þá Haraldr lúfa, enn siðast Haraldr 
hinn hárfagri. Þá er Haraldr hinn hárfagri gekk 
til ríkis í Noregi, þá mægðist hann við Hákon 
jarl Grjótgarðsson, ok fekk hann þá Sygnafylki 
Hákoni mági sínum, enn Haraldr konungr fór í 
Vik austr, enn Atli jarl vildi eigi laust láta ríkit 
fyrr enn hann fyndi Harald konung. Jarlarnir 
þreyttu þetta með kappi svá at hvárrtveggi dró 
lið saman. Þeir fundust á Fjölum í Stafanesvági, 
ok fekk Hákon jarl sigr, enn Átli jarl varð sárr 
ok var fluttr í Atlaey ok dó þar ór sárum. Átli 
jarl átti eftir þrjá sonu: hét einn Hallsteinn; 
hann var elæztr ok vitrastr þeira bræðra, þá Her- 
steinn ok Hólmsteinn. Hallsteinn átti Þóru Öl- 
visdóttur. Þeir bræðr lágu í hernaði. 

2. Björnólfr hét maðr, enn annarr Hróaldr; 
þeir váru ágætir menn; þeir váru synir Hró- 
mundar Greipssonar; þeir fóru af Þelamörk fyrir 
viga sakir ok staðfestust í Dalsfirði á Fjölum. 
Son Björnólfs hét Ör, er réð fyrir Firðafylki; 

hans son var Ingólfr, enn dóttir Helga; bæði váru 
þau frið at sjá; enn son Hróalds var Hróðmarr, 
faðir Leifs. Þeir Ingólfr ok Leifr váru frændr 
ok fóstbræðr. Móðir Leifs var Hróðný, dóttir 
Ketils bifru Hörða-Kárasonar. Þá var Ingólfr 
tuttugu vetra, er þetta var, enn Leifr átján vetra. 
Ingólfr gekk fyrir föður sinn ok segir honum, at 
hann vill halda í hernað, ok bað hann afla nökk- 
urs. Leifr gekk ok fyrir sinn föður, biðjandi 
hann slíks hins sama ok váru þeim gefin mörg 
langskip. Biðja nú siðan samlags við sonu Atla 
jarls. Þeir váru fúsir þessa við Ingólf; enn þat 
váru lög í þann tima, at eigi skyldi yngri maðr 
vera í herförum enn tuttugu vetra, enn elligar 
vildu þeir gjarna Leif í lög taka. Leifr svarar: 
„ef vér komum í nökkura raun, sjám þá, ef ek 
stend at baki öðrum, gefumst ek ok eigi verr 
enn aðrir, þá á ek ekki at gjalda æsku minnar“. 
Ingólfr sagði þá báða fara skyldu, ella hvárigan; 
verðr þat at kjörum, at þeir fara allir samt ok 
leggjast í hernað, ok er svá sagt, at Leifr var 
hvatr ok röskr í öllum mannraunum. Ingólfr 
var vitr maðr ok ágætr í öllum álögum ok allri 
karlmennsku. Þeim varð gott til fjár um sumarit 
ok kvámu heim um haustit. Hróðmarr var þá 
andaðr, faðir Leifs. Nú mæla þeir mót með sér 
annat sumar, ok heldu þá enn í hernað allir sam- 
an, ok fengu þá miklu meira herfang enn hit 

fyrra sumarit; ok sem þeir kvámu heim um haustit 
var Örn faðir Ingólfs andaðr. Hallsteinn býðr 
þeim fóstbræðrum Ingólfi ok Leifi heim til veizlu, 
ok þat þágu þeir; ok at skilnaði gaf hann þeim 
góðar gjafir. Siðan buðu þeir fóstbræðr þeim 
jarlssonum til veizlu; þeir bjóða ok at sér miklu 
fjölmenni, ok vilja eiga undir sér meira, ef nokk- 
ut kann í at skerast. Nú koma þeir bræðr til 
veizlunnar, ok er mönnum skipat í sæti. Helga 
bar öl at veizlunni; hon var allra kvenna vænst 
ok kurteisust. Svá ersagt, at Hersteinn litr oft 
til hennar blíðliga, ok at þessarri veizlu strengdi 
hann þess heit, at annathvárt skyldi hann Helgu 
eiga, eðr enga konu ella; kvaðst hann nú fyrstr 
hafit hafa þenna leik, „ok áttu nú Ingólfr“, segir 
hann. Ingólfr svarar: „Hallsteinn skal nú fyrst 
um mæla, þvíat hann er várr vitrastr og várr 
formaðr at öllu“. Hallsteinn mælti: „þess strengi 
ek heit, þó at mér sé vandi á við menn, at ek 
skal eigi halla réttum dómi, ef mér er trúat til 
dygðar um“. Hersteinn mælti: „eigi er þessi 
heitstrenging þin þeim mun skýrligri, sem þú ert 
reiknaðr vitrari enn vér, eðr hversu muntu gera, 
ef þú átt við vini þina um eðr óvini?“ Hallsteinn 
svarar: „þar ætla ek mér sjálfum fyrir at sjá“. 
„Þess strengi ek heit“, segir Ingólfr, „at skifta við 
engan mann erfð, nema við Leif“. „Eigi skiljum 
vér þetta“, segir Hersteinn. Hallsteinn kvaðst 

gerla kunna þetta at sjá; „Leifi vill hann gifta 
Helgu systur sina“. Leifr strengdi þess heit, at 
vera eigi verrfeðrungr. Hallsteinn svarar: „eigi 
mun mikit fyrir þvi, þviat faðir þinn fór fyrir 
1llvirkja sakir af Þelamörk ok hingat“. Nú þrýtr 
veizluna, ok er ekki til samfara mælt af Her- 
steins hendi. Fóru jarlssynir heim frá veizlunni 
ok sátu í búum sinum um vetrinn ok svá þeir 
þeir fóstbræðr, ok er nú alt kyrt. 


8. Um várit vill Leifr í hermað, enn Ing- 
ólfr latti þess ok sagði þeim vera mál at setjast 
um kyrt at búum sinum, „ok muntú muna heit- 
strengingar þær, er fram fóru“. Leifr svarar: „þú 
ræðr, fóstbróðir, þinum ferðum, enn fara mun ek; 
held ek skjótt undan, ef ófriðlegt er“. TIngólfr 
kvað hann sliku mundu ráða. Skilja þeir nú við 
þetta; ferr Leifr í hernað, ok fundust þeir jarls- 
synir Hersteinn ok Hólmsteinn við Hisargafl; þeir 
leggja at Leifi þegar ok slær þar þegar í bardaga; 
hafði Leifr þrjú skip enn þeir bræðr sex skip; 
vinna þeir nú skjótt skip af Leifi. Af stundu 
sjá þeir at sigla at þeim fimm skip; stendr maðr 
á mesta skipinu við siglu, mikill ok friðr, í græn- 
um kyrtli ok hafði gyldan hjálm á höfði, ok 
mælti: „við mikinn lHðsmun áttú nú at etja, 
frændi, ok mun þat drengiligra at veita þér lið, 
Leifr frændi“. Þar var kominn Ölmóðr hinn gamli 

Hörða-Kárason. Hann berst þá með Leifi, ok 
verða þau orrustu-lok, at Hersteinn fellr, enn 
Hólmsteinn verðr sárr ok flýr.  Ölmóðr mælti 
þá: „far þú heim með mér eftir stórvirki þessi“. 
Leifr mælti: „skamt er heim í Fjörðu, ok hefir 
þú mikit lið ok gott mér veitt, frændi; vilda 
ek gjarna þú færir heim með mér“. Eftir þetta 
skildu þeir, ok heldr Leifr til móts við Ingólf 
ok sagði honum alt hversu farit hafði. Ingólfr 
segir mikit vera at vorðit, ok biðr þá báða sam- 
an vera, ok svá gerðu þeir, ok heldu fjölment 
um vetrinn. Þann sama vetr fór Hólmsteinn at 
þeim Ingólfi ok Leifi, ok vildi hann drepa þá, 
enn þeir fengu njósnir af ferð hans ok fóru í 
móti honum ok varð þá enn orrusta mikil; fell 
þar Hólmsteinn. Eftir þat dreif lið at þeim 
fóstbræðrum, vinir þeira ok frændr ór Firðafylki; 
váru þá sendir menn til Hallsteins ok bjóða sættir 
með þvi móti, at þeir vilja leggja undir dóm 
Hallsteins; sagðist Ingólfr honum vel trúa til 
réttdæmis ok bað hann muna heitstrenging sina. 
Hallsteinn kvað nú mikit at vorðit, „ok er nú 
mikill vandi í at dæma þetta mál“, ok hefr svá 
sina ræðu: „Hersteinn bróðir minn lizt mér sem 
unnit hafi til óhelgi sér, ok vil ek eigi fé fyrir 
hann dæma né mannsektir, enn Hólmsteinn fór 
til mannhefnda eftir bróður sinn, ok þvi dæmi 
ek fyrir dráp hans fallnar eignir ykkrar ok báða 

ykkr burtu héðan ór Firðafylki áðr þrir vetr eru 
liðnir, ella falli þit óhelgir“. „Slíks var at ván“, 
sagði Ingólfr. Siðan bjuggust þeir fóstbræðr út 
til Íslands, sem segir í Landnámabók; við Ing- 
ólf er kendr Ingólfshöfði sunnanlands. Ok lýkr 
þar nú þeira viðskiftum. 





4, Eftir fall Atla jarls mjóva safnaði liði Sig- 
urðr jarl son Hákonar gamla með ráði Haralds 
konungs hins hárfagra ok vildi drepa Hallstein. 
Við þetta stökk Hallsteinn undan ok út til Ís- 
lands fyrir þessum ófriði, sem þá gerðu margir 
gildir menn, at þeir flýðu óðul sín fyrir ofríki 
Haralds konungs ok unnu áðr stórvirki nökkur. 
Hallsteinn skaut setstokkum fyrir borð í hafi til 
heilla sér eftir fornum sið; þeim sveif á land 
þar sem síðan heitir Stokkseyrr, enn skipit kom 
í Hallsteinssund fyrir austan Stokkseyri ok braut 
þar. Viða höfðu menn þá land numit. Hall- 
steinn nam land milli Rauðár og Ölvusár upp 
allt til Fúlalækjar, Breiðumyri alla upp at Holtum 
ok bjó at Stjörnusteinum. Hallsteinn átti Þóru 
Ólvisdóttur; Atli ok Ölvir váru synir þeira. 
Hallsteinssund er fyrir austan Stokkseyri, þar 
sem braut skip Hallsteins, enn setstokkar hans 
kómu á Stálfjöru ok váru hafðir fyrir dyribranda 
á Stokkseyri. Öllum mönnum þótti mikils vert 
um Hallstein, sögðu hann skyldi hér ilendast; 





EÐ 


var mönnum mikil aufúsa á því þeim er í nánd 
honum váru, ok þótti mikill höfuðburðr at hon- 
um sakir ættar hans; varð Hallsteinn mikil- 
menni ok andaðist hann í elli sinni. Ok eftir 


andlát hans skiftu þeir bræðr með sér erfðum: 


bjó Ölvir at Stjörnusteinum; þat heita nú Ölvis- 
tóftir; hafði Atli í mót allt landnám milli Rauð- 
ár ok Ölvusár, Traðarholt og Baugsstaði. Ölvir 
andaðist ungr; tók Atli þá allan arf eftir hann 
ok gerðist mikilhæfr maðr. Þræll hans hét Brattr; 
hann var honum hollr í sýslu sinni; honum gaf 
Atli frelsi; hann bjó í Brattsholti. Slíkt sama 
gerði hann við annan, er Leiðólfr hét; hann bjó 
á Leiðólfsstöðum. Þeir váru mikilhæfir menn 
ok vel vingaðir ok hollir mjök Atla. 


ða Hallsteinn hét maðr; hann fór ór Sogni 
til Íslands; hann var mágr Hallsteins Atlason- 
ar; honum gaf hann hinn ytra hlut Eyrarbakka. 
Hann bjó á Framnesi; hans son var Þórsteinn, 
er veginn var at fauskagreftri; hans son var 
Þórbjörn, er bjó at Framnesi. Í þenna tíma 
kom út Loftr son Orms Fróðasonar.— Nú er at 
segja frá Atla, at hann var rikr maðr ok hlut- 
deilinn ok likr í mörgu lagi frændum sinum. 
Loftr fór af Gaulum til Íslands ungr at aldri 
ok nam land á milli Þjórsár ok Rauðár upp til 
Skúfslækjar, Breiðumyri upp til Súluholts, ok 

bjó í Gaulverjabæ ok Oddný móðir hans, dóttir 
Þórbjarnar hins gaulverska. Loftr fór útan hit 
þriðja hvert sumar fyrir hönd þeira Flosa beggja 
móðurbróður sins, at blóta at hofi þvi, er Þór- 
björn móðurfaðir hans hafði varðveitt at Gaul- 
um. Frá Lofti er mart stórmenni komit. Þá 
kom út Þórviðr, bróðir hans af Vors. Loftr gaf 
honum land á Breiðumyri ok bjó hann í Ossa- 
bæ. Hans börn váru þau Hrafn og Hallveig. 


Þessir menn váru nú allir samtiða. 








6. Flosi Þórbjarnarson, móðurbróðir Eyrar- 
Lofts, drap þrjá sýslumenn fyrir Haraldi kon- 
ungi hárfagra, ok fór eftir þat til Íslands. Hann 
nam land fyrir austan Þjórsá, Rangárvöllu alla 
hina eystri austr frá Rangá. Hans dóttir var 
Ásný, móðir Þuríðar, er átti Valla-Brandr; son 
þeira var Flosi, faðir Kolbeins, föður Guðrúnar, 
móður Lofts prests, föður Jóns, föður Sæmund- 
ar, föður Margrétar, móður Brands, föður Kálís. 
Ögzurr hét maðr hinn hviti, son Þórleifs ór Sogni. 
Özurr vá vig í véum á Upplöndum, þá er hann 
var í brúðferð með Sigurði hrisa. Fyrir þat varð 
hann landflótti til Íslands, ok nam fyrst öll 
Holtalönd á milli Þjórsár ok Hraunslækjar; þá 
var hann fimtán vetra, er hann vá vigit. Hann 
fekk Hallveigar dóttur Þórviðar; þeira son 
var Þórgrimr kampi; hann var faðir Özurar, 
föður Þórbjarnar, föður Þórarins, fögur Grims 





Tófusonar.  Ögzurr bjó í Kampholti. Hann 
andaðist, þá er Þórgrimr var ungr. Þá tók við 
fjárvarðveizlu Rafn móðurbróðir hans. Böðvarr 
hét maðr; hann var leysingi Özurar; hann bjó 
á Böðvarsstöðum við Víðiskóg. Honum gaf Öz- 
urr hlut nokkurn í skóginum, ok mælti svá fyrir, 
at hann skildi sér skóginn, ef misdauði þeira 
yrði, ok ætti Böðvar öngan erfingja eftir. Örn 
hét maðr; hann bjó í Vælugerði; hann átti Þór- 
gerði Baugsdóttur, systur Steina snjalla í Snjalls- 
höfða. Erni varð vant um haustit sextigu geld- 
inga, ok hefir eigi góðan róm á Böðvari, ok berr 
á brýn honum, at hann muni tekit hafa. Böð- 
varr dulði þess, ok unni honum öngra bóta fyrir; 
þóttist sitja í trausti rikra manna, er Rafn var 
Þórviðarson, frændi Eyrar-Lofts. Um várit stefnir 
Örn Böðvari um stuld. Þikkist Böðvarr sér nú 
eigi einhlitr um varnir málsins, ok sækir at Atla 
Hallsteinsson, þviat hann var honum nærr enn 
Rafni, ok tjár honum maálit. Átli segir, at eigi 
sé örvænt, at menn finni gagnsakir í máli Arnar. 
Eftir þat tók Atli við öllu fé Böðvars með hand- 
sölum. Stendr nú svá til þings. Á þingi er 
mál búit til sóknar á hendr Böðvari, ok kom 
málit í dóm. Þá gekk at dómum Atli með fjöl- 
menni, ok bað Örn fella niðr málit, „ella mun 
ek ónýta þat fyrir þér“. Örn kvaðst ætla, at 
eigi mundi ónýtt verða, nema með ofriki; „má 

vera“, segir Örn, „at torsótt verði at eiga við 
jarlborna menn sem þú ert, Atli, hygg ek meirr 
eyðir þú málit fyrir fégirni þina enn réttindi 
sem frændr þinir hafa gert“. Við þessi orð varð 
Atli reiðr mjök, ok eyðir málit fyrir Erni, ok 
hrekr hann sem mest af málinu. . 


€. Litlu siðarr andast Böðvarr. Eftir andlát 
hans kallaði Rafn til Viðiskógsins fyrir hönd 
Þórgrims kampa, ok bannar Atla afneyzlu skóg- 
arins, ok sagði honum máldaga þeira Özurar ok 
Böðvars, ok leiddi vitni um. Atli kvaðst ætla, 
at láta eigi sitt fyrir Rafni; kvað hann litt 
minnast á þat, er faðir hans gaf honum sitt 
land. Rafn kvað þat fyrir löngu aftr bætt, ok 
kvaðst vilja hafa sitt. Atli varnaði honum skóg- 
arins, ok skildu at þvi. Einhvern dag býr Atli 
ferð sina til Viðiskógar; Leiðólfr leysingi hars 
var í ferð með honum ok húskarlar tveir; þeir 
hjuggu skóginn. Þat er sagt, at sauðamaðr Rafns 
hafði gengit at fé um daginn; hann getr at lita 
hvar þeir eru í skóginum; hann hleypr heim 
sem skjótast, ok segir Rafni, at Atli mun nú 
hafa nytjar af skóginum slikar sem honum sýn- 
ist; höggva þeir þar sem beætr er skógrinn, ok 
er þat at vánum, at ekki hafir þú þrek við jarl- 
bornum mönnum. Rafn varð mjök reiðr við 
þessa sögu, ok býr ferð sina þegar ok ferr við 

9 

hinn átta mann, þar til er þeir kvámu í dal 
þann, er siðan er kallaðr Orrustudalr, ok þar 
finnast þeir Atli. Þá mælti Atli: „við liðsmun 
viltú nú etja, Rafn!“ „Þat skal fyrirfurða um 
burðamuni“, segir Rafn. Þegar slær í bardaga 
með þeim, ok sækjast þeir Atli ok Rafn, ok 
verða þeira viðskifti harðfeng. Leiðólfr verst ok 
vel, ok vill nú launa frelsisgjöfina, ok um siðir 
vill hann flýa ok fell hann þá ok hafði þó mann 
fyrir sik. Atli drap einn húskarl Rafns ok sótti 
Rafn hann þó. Tveir fellu menn Rafns, enn 
Atli var þá særðr til ólifis. 


8. Önundr bildr hét maðr ok var landnáms- 
maðr. Hann nam land fyrir austan Hróarslæk 
ok bjó í Önundarholti. Hann átti Þórgerði dóttur 
Sigmundar Sighvatssonar hins rauða. Sigmundr 
war ok faðir Marðar gigju.  Önundr kom nú 
at skilja þá Atla ok Rafn, ok fylgði Atla heim 
ok bað hann til sin fara, „ok skal ek veita þér 
öll hægindi“. Atli kvað þat vel boðit, enn heim 
kvaðst hann vilja í Traðarholt, ok lét eigi örvænt, 
at þat fylgði nafni, at hann dæi afsárum sem Atli 
Jarl föðurfaðir hans. Þórðr hét son Atla; hann 
var niu vetra er þetta var tiðinda. Atli heimti 
hann til sin ok kvaðst ætla, at hann mundi af 
sárum deya; „áttú,“ segir hann, „alt fé eftir 
mik, ok ef þú ert þinum frændum likr, þá muntú 

hefna föður þins, ok svá segir mér hugr um at 
þú munir verða mikill fyrir þér ok þinir ættmenn“. 
Eftir þat andaðist Atli heima í Traðarholti, ok 
var hann heygðr sem þá var siðvenja til. Þórðr 
tók við fé öllu ok ráðum eftir föður sinn. Hann 
var friðr sýnum, bráðþroskaðr ok mikill fyrir sér. 
Ólvir hét son Atla annarr ok kallaðr Ölvir mjóvi. 
Þeir bræðr váru óskaplikir. Þórðr varðveitti bú í 
Traðarholti, enn Ölvir réðst í kaupferðir þegar á 
unga aldri ok var áburðarmaðr mikill; siðan réðst 
hann í hernað, ok var hinn mesti vikingr. At lykt- 
um settist hann at búum í Sogni, ok kom aldri 
til Íslands. Þá réð fyrir Noregi Eirekr blóðöx. 


9. Þá var Þórðr fimtán vetra gamall er hann 
hugsar um föðurhefndir. Rafn var garpr mikill, 
enn Þórðr þóttist ungr. Svá er sagt eitthvert 
sinn, at Þórðr frétti at Rafn var riðinn úti 
Einarshöfn til skips, ok var einni reið ok ætlaði 
heim um kveldit. Rafn var í blárri kápu ok 
gyrðr sverði ok hafði spjót mikit í hendi og gull- 
rekinn á falrinn. Þeir feðgar höfðn átt spjót 
þat; hann hafði eigi við bardaga búist. Þórðr 
sitr fyrir Rafni hjá Haugavaði ofan frá Traðar- 
holti einn samt; hann hafði spjót í hendi, ok 
vill nú annathvárt hefna föður sins eðr fá bana. 
Ok um kveldit, er Rafn riðr heim, hljóp Þórðr 
at honum óvörum ok lagði á honum spjótinu. 

Rafn fell af baki, ok skýldi Þórðr við hann 
dauðan, ok er þar haugr hans fyrir austan göt- 
una, enn fyrir vestan er Atlahaugr ok Ölvishaugr 
ok Hallsteinshaugr.  Þórðr ferr nú heim ok 
þikkir hann vaxit hafa af þessu verki. Siðan 
er leitað um sættir við Þórð af mágum 'Rafns 
ok frændum. Þórðr kvaðst þat mundu sýna, at 
hann er engi ójafnaðarmaðr, enn kvað sik nauð- 
syn til reka at hefna föður sins; kvað þat skyldu 
sina sætt, at í faðma fellist alt þat eri hafði gerst. 
Þessi sætt játuðu frændr Rafns, þviat þeim 
þótti þetta engi ójafnaðr, ok sættust heilum sátt- 
um. Þórðr gerðist ágætr maðr; hann fekk Þór- 
unnar dóttur Ásgeirs Austmannaskelfis; var hann 
af því svá kallaðr, at hann drap skipshöfn í 
Grimsárósi fyrir þat er hann var áðr ræntr af 
þeim. Ásgeirr var hit mesta mikilmenni. Þór- 
unn var ok skörungr mikill. Þórðr eignaðist 
skóg þann er þeir höfðu deilt um. Þá er Þórðr 
hafði tvá vetr ok tuttugu, þá keypti hann skip 
i Knarrarsundi, ok vildi útan fara ok heimta 
erfðir sínar þær er frændr hans höfðu átt í Sogni 
ok konungr helt, ok kvað Þórunni fara skyldu, 
enn hon kvaðst vilja eftir vera ok kvað þat ráð- 
ligra. Þórðr reiddist við þessi orð ok tók mikit 
fé er hann átti ok falijörðu. Þórunn mælti þá: 
„Þat máttú gera at fela féit, enn svá segir mér 
hugr um, at litlar nytjar munir þú hafa fjár 

þess er þú átti Noregi ok svá hér“. Siðan tók 
hon við öllum eignum þeira. 


10. Þórgils hét son þeira; hann var tvævetr, 
er Þórðr fór útan. Þat skip hvarf ok spurðist 
ekki til siðan, ok vetri siðar kom út Þórgrimr 
örrabeinn í Knarrarsundi; hann var Þórmóðar- 
son; hans móðir var Þuriðr Ketilbjarnardóttir at 
Mosfelli. Þórgrimr var hraustmenni mikit. Hann 
var í Traðarholti um vetrinn með Þórunni, ok 
var henni hit mesta traust at honum, ok likaði 
henni vel við hann ok bað hann með sér dvelj- 
ast ok ráða sjálfan kaupi. Hann kvaðst þat vilja 
ok mælti til samfara við hana; kvaðst elligar 
eigi þar vera mundu hjá henni nema hon giftist 
honum. Hon hugsar þetta með ráði vina sinna 
ok frænda; þat var ráðit, at honum skyldi görr 
kostr þess þrem vetrum siðar, þviat hon vildi 
reynast hugum við hann ok skap sitt. Þá er 
þrir vetr váru liðnir fekk hann Þórunnar, ok váru 
samfarir góðar þeira á milli. Þórgrimr þótti 
hinn mesti garpr ok heldr ódæll; hafði hann 
verit vikingr, ok viða af þvi örróttr ok af þvi 
var hann kallaðr örrabeinn, enn Þórgils stjúpson 
hans var kallaðr örrabeinsstjúpr. Þórgrimr var 
góðr forstjóri héraðsins. Hann var vel til Þór- 
unnar ok sonar hennar Þórgils. Þar stóð mikit 
fé saman, er þau áttu öll. Þat er sagt eitt sum- 





ma 





ar, er menn kvámu til mannamóts í fjörbaugs- 
garð til Lóns. Þá var Þórgils fimm vetra er 
hann fór þangat, ok vildi vera at sveinaleik; 
markar sér völl ok kvaðst vilja at vera. Svein- 
ar sögðust hafa sammælst á, at sá einn skyldi at 
leiknum vera,er nökkuru kvikindi hefði at bana 
orðit. Réðst Þórgils þá frá leiknum, ok þótti 
þó illa, er hann var fráskila gerr. Um kveldit 
fara menn heim. Þórgrimr var at öllu fé auðigr; 
hann átti margt kvikfé bæði sauði ok naut. 
Einn hestr hér Illingr er hann átti; þat var klárr 
ókostigr. Ok er menn váru sofnaðir um nóttina, 
þá vakir Þórgils ok íhugar sitt mál, ok vildi 
eigi oftar úr leikinum gerr vera. Hann stóð upp 
ok tekr sér beizl ok gekk út siðan ok sá hross 
hjá garði; hann snýst þangat tilok tekr hestinn 
Illing ok leiðir til húss nökkurs. Siðan tekr 
hann spjót í hönd sér ok gengr at hestinum ok 
rekr hann spjótit í kviðinn ok fellr hann dauðr 
niðr. Þórgils leggst niðr siðan. Um morguninn, 
er mönnum var til verks skipat bað Þórgrimr 
heim reka Illing, enn hann fannst eigi; var 
Þórgrimi sagt þetta; hann kvað hestinn þar verit 
hafa um kveldit ok bað enn leita; fara þeir ok 
finna dauðan hestinn; segja Þórgrimi ; hann kvaðst 
eigi sjá mann til þess at girnast at eiga ilt við 
hann; Þórgils svarar: „Ek veldr þvi, at hestrinn 
er dauðr“. Þórgrimr spurði, hvi hann gerði þat. 

Þórgils sagði hver sök tilvar. „Ekki munu vit 
eiga skap saman“, segir Þórgrimr; „far þú til 
Lofts vinar þins, þvíat eigi verðum vit samlyndir“. 





11. Eftir þat fór Þórgils í brott hinn sama 
dag ok til Lofts ok tók hann við honum ágæta 
vel. Svá er.sagt, at Þórgils var friðr maðr sýnum 
ok drengiligr í viðbragði ok skýrligr, hár á vöxt 
ok rétt vaxinn, sterkr at afli, harðgerr ok skjót- 
ráðr, gegn ok öruggr, örðigr ok allra manna 
bezt vigr, ok hinn traustasti í öllum mannraun- 
um, þegar honum drógst aldr, sem frá mun verða 
sagt; hann var stórlyndr ok þó stöðugr, hjarta- 
prúðr ok hugstórr, stóðst vel margar mannraunir, 
er hann hlaut at bera. Þat er sagt, at þá er 
Þórgils var niu vetra gamall, beiddist hann at 
róa á sjó með húskörlum Lofts ok var þat eftir 
honum látit sem margt annat. Þórgils kastaði 
færi sinu fyrir borð ok dró einn mikinn flatan 
fisk, enn eingi annarr veiddi um daginn, ok er 
hreggit tók at vaxa, reyndist þat, at Þórgils 
hafði numit at róa, þót hann væri ungr; siðan 
lögðu þeir at landi. Loftr kvað í sliku marka 
megu, hverr hann mundi verða. Ganga nú heim 
ok dró Þórgils eftir sér fiskinn. Er hann gekk 
eftir götunni, þá losnaði moldin þar er hann 
dró fiskinn, ok kendi, er varð fyrir nökkut hart. 
Litr hann þá til ok sér, at þar liggr silfrbaugr. 

Nú fara þeir heim, ok selr Þórgils Lofti baug- 
inn fóstra sínum til varðveizlu. 


12. Vetri síðarr varð sá atburðr, at þrælar 
nökkurir brutu haug til fjár sér, enn Þórgils 
kom at þeim, ok kvað þat ekki vera þeira fé, 
ok tók af þeim þrjár merkr ok hrakti þá sjálfa; 
hann fekk Lofti fé þetta ok svá alt annat þat 
er hann aflaði; varð hann nú frægr mjök, þót 
hann væri ungr. Þá er Þórgils var fimtán vetra, 
fýstist hann útan at fara; var hann þroskaðr 
bæði at viti ok afli. Hann beiddist fjárskiftis 
af Þórgrimi stjúpfeðr sinum. Loftr bað hann 
dveljast hjá sér enn um vetrinn ok kvað hann 
mundu síðarr at öllu meira framkoma. Hann 
gerði svá, ok er hann var sextán vetra, beiddist 
hann enn fjárskiftis. Þórgrimr kvað þess enn 
eigi kost, „þvi ósvinnri lizt mér þin fjárvarð- 
veizla enn min“. Þórgils kvaðst nú hafa vilja 
féit, „enn ef ek fær nú eigi, þá mun ek fá í 
þriðja sinn, er ek heimti“, ok ferr siðan ok segir 
Lofti. Loftr kvað þat hug sinn, at Þórgrimr 
mundi eigi fyrirstanda, þá er Þórgils heimti 
næst; fekk Loftr honum þá fé til útanferðar. 
Þórgils kvaðst litið fé hafa vilja at sinni. Ok 
er hann er búinn til ferðar, kallaði hann til sin 
leiksveina ok kvaðst vilja launa þeim gleði og 
góða fylgd; „skulu þér hér taka þrjár merkr 





silfrs, er ek tók af þrælunum, enn Loftr fóstri 
minn skal hafa bauginn ok vingan mina“. Eftir 
þat fór Þórgils útan i Knarrarsundi með litið fé 
ok kom til Noregs um haustit, ok var með þeim 
manni um vetrinn, er Ólafr hét; hann bjó á 
Hörðalandi; hann var rikr maðr ok vel vitr. Í 
þenna tima réð Haraldr gráfeldr Noregi með 
öðrum bræðrum sinum, ok Gunnhildr konunga- 
móðir. Þau fóru at veizlum um vetrinn, sem 
þá var siðr til. Ólafr bjó veizlu í móti konungi 
ok móður hans með mikilli vegsemd, ok er þau 
höfðu at veizlunni verit um hrið, þá spurðu þau, 
hverr sá væri hinn mikli maðr, ok hinn ungligi, 
er þar var. Ólafr svarar: „hann er íslenæzkr“. 
Konungr sagði, at hann mundi vera mikillar 
ættar, þviat hann hefir þessháttar yfirbragð. 
Þórgils var í leikjum með konungi ok þótti 
honum mikit gaman at honum, ok gengu Þór- 
gilsi allir leikar vel. Þá mælti konungr: „þik 
mun ek kalla Þórgils kappa minn“. Þórgils 
sagði þá konungi, at hann ætti stórar erfðir í 
Sogni eftir göfga frændr sina. Konungr svarar: 
„móðir min hefir nú bú á jörðum þeim, ok hon 
hefir á þeim alt forræði, þvi hyllstu hana at, 
ok mun þér þá vel duga“. Þórgils kemr nú á 
þetta mál við Gunnhildi. Honsvarar þessu vel, 
ok bauð honum hirðvist með konungi. Þórgils 
kvaðst litt viðlátinn, at vera við konungshirð, 

ok kvað nei við þvi. Drotning varð reið ok 
spyrnði fæti sinum til hans ok hratt honum frá 
hásætinu ok varnaði honum þá fjárins, ok sagði 
hann eigi kunna at þiggja sóma sinn. Konungr 
var vel til hans ok gaf honum silfr á laun, svá 
at þat var góðr kaupeyrir; „má hér af græðast“, 
segir konungr, „ef gæfa vill til, ok vitja min 
kunnliga ok allra helzt ef móðir min er eigi 
nær“. Siðan fór konungr frá veizlunni. 

13. Um várit segir Þórgils Ólafi, at hann vill 
fara kaupferð um sumarit, ok leita svá undan 
ójafnaði Gunnhildar. Ólafr lét vel yfir þvi. Var 
Þórgils nú í kaupferð um sumarit ok tókst þat 
vel, enn um haustit kom hann í Vestr-Vikina, 
ok ferr til konu einnar, er Gyða hét; hon var 
ekkja. Son átti hon er Auðunn hét; þau veittu 
honum bæði af hinni mestu dygð. Gyða var 
margkunnandi á fyrnsku ok fróðleik. Auðunn 
var vel til Þórgils, ok mælti til vináttu, er hann 
fór í brott. Eftir þat fór Þórgils til eins riks 
manns er Björn hét, ok var þar vel haldinn. 
Þar váru góð hýbýli ok heldr snemma háttað. 
Þórgils spurði hverju þat gegndi. Honum var 
sagt, at faðir Bjarnar hafði fyrir litlu andazt, 
ok þat með, at hann gengi aftr; váru menn ok 
hræddir við hann. Þórgils gerðist ramr at afli. 
Þat var oft um vetrinn, at Þórgils heyrði lamit 











úti um þekjuna, ok eina nótt var þat, at hann 
- stóð upp, tók öxii hönd sér ok gekk út. Hann 
sá draug fyrir dyrum standa mikinn ok illiligan. 
Þórgils færir upp öxina, enn þessi snýr undan 
ok til haugsins, ok sem þeir koma þar, snýr 
draugrinn á móti, takast þeir fangbrögðum, þvi- 
at Þórgils hafði sleppt öxinni; var þeira atgangr 
bæði harðr ok grimmligr, svá upp gekk jörðin 
undir fótum þeim; enn atlyktum varð svá, með 
þvi at Þórgilsi var lengra lif. ætlat, at draugr- 
inn fell á bak aftr, enn Þórgils ofan á hann. 
Tekr hann þar þá hvild, ok náir siðan öxi sinni; 
höggr Þórgils þá af honum höfuð, ok mælir 
siðan yfir honum, at hann skuli engum manni 
at meini verða; varð ok aldrigi vart við hann 
siðan. Björn virði Þórgils mikils, er hann hafði 
gert þar svá mikla hybýlabót. Kina nótt bar 
þat til, at lostit var högg á dyrr; gengr Þórgils 
út; er kominn Auðunn Gyðuson vinr hans. Þöór- 
gils heilsar honum vel ok spyrr hvat hann vill. 
Auðunn kvaðst þurfa hans liðsinnis; sagði móður 
sina Gyðu andaða, ok nökkut vorðit hafa kyn- 
liga um hennar dauða.  „Stukku ok allir menn 
á brottu, þviat engir þorðu við at vera; nú 
vilda ek fara með hana til greftrar ok fylgðir 
þú mér“. „Þat skal vera“, kvað Þórgils. Siðan 
ferr hann með Auðunni at óvitanda Birni. Koma 
þeir til bæar Auðunnar; finna þar húsfreyu 

dauða; búa nú um líkit. „Skaltú, Þórgils“, segir 
Auðunn, „gera kistu at móður minni ok undan 
knakka; reka siðan á kistuna sterkar henkr, þvi- 
at þurfa mun þess alls við, ef hlýða skal“. Er 
nú þetta alt saman gert. Auðunn sagðist nú 
mundu gera ráð fyrir kistunni; „skulum vit nú 
draga hana í brottu, færa niðr í jörð ok bera á 
ofan sem mestan þunga“. Fara nú siðan, ok sem 
þeir hafa farit um hrið, tekr at braka mjök í 
kistunni, ok þvi næst bresta af hankarnir, ok 
kemst Gyða ór kistunni. Þá fara þeir til báðir 
októku hana ok þurfti þó alls við, ok váru þeir 
báðir sterkir menn. Þat taka þeir til bragða, at 
þeir flytja hana til báls, er Auðunn hafði búit; 
síðan kasta þeir henni á bálit, ok váru hjá með- 
an hon brann. Þá mælti Auðunn: „mikla vingan 
hefir þú mér sýnt, Þórgils, ok góða karlmennsku, 
sem þú munt á öllum stöðum. Sverð ok kyrtil 
vil ek gefa þér, enn ef svá verðr at ek kalla 
siðar til sverðsins, þá vilda ek at þú létir laust, 
enn ek mun fá þér annat vápn þat er gott er“. 
Nú skilja þeir við svá búit; ferr Þórgils aftr til 
Bjarnar. Nú er þar tilat taka, at Björn saknar 
Þórgils; fær hann af þessu mikla ógleði, ok kveðst 
þar mist hafa góðs manns, „ok er þat illa, at 
tröll eða óvættir hafa tekit hann; skulum vér 
þat þó gera í heiðr við hann, at drekka erfi hans 
ok uggir mik, at eigi megi fagnaðaröl heita, 

þviat vér hafim nú leitað hans marga daga“. 
Enn um veizlu þessa kom Þórgils heim ok verðr 
Björn honum harðla feginn, ok eykr þá af nýu 
veizluna, ok eftir hana fóru menn heim. 





14. Í þenna tíma tók Hákon Hlaðajarl ríki í 
Noregi. Þá sagði Þórgils Birni, at hann vildi 
leita eftir eignum sinumi Sogni. Björn svarar: 
„réttiligt væri þat, enn uggir mik, at Hákon 
jarl kalli sér bæði þat ok annat, þviat hann er 
mjök fégjarn, ok er óvænligt um, at hann vili 
til láta við þik, enn flytja vil ek þitt mál, þá 
er hann kemr hér til min“. Nú kemr jarl at 
ákveðnu til veizlunnar, ok flytr Björn fyrir hon- 
um mál Þórgils, ok sagði mikit frá vaskleik 
hans ok atgerfi. Hákon jarl kvað þat nú vera 
sina eign, enn kvaðst þó vilja sjá manninn; ok 
er Þórgils kom fyrir jarl, mælti Hákon til hans: 
„mikill maðr ertú ok sterkligr, friðr sýnum ok 
líkligr til giftu, ok vil ek bjóða þér til min; 
litum siðan á þitt mál“.  Þórgils kvaðst þat 
þiggja vilja. 


15. Þórsteinn hét maðr ok var kallaðr hinn 
hviti; hann var lendr maðr Hákonar jarls; hann 
var vinsæll ok átti eignir nær jörðum Þórgils; 
þeir lögðu mikla vingan saman ok váru með 
jarli báðir. Þórgils gaf Þórsteini kyrtilinn Auð- 

unarnaut; hann var af nýu skarlati. Þá var ok 
með Hákoni jarli Eirekr rauðr islenzkr maðr, er 
siðan fann og bygði Grænland; hann var ungr 
maðr ok kurteiss ok hinn mesti vin Þórgils. 
Þat var enn einn dag at Þórgils vekr við jarl 
sitt mál um jarðirnar. Hákon jarl svarar: „vel 
gezt mér at framferð þinni, enn eigi em ek viss 
i at vita, hverr framkvæmdarmaðr þú munt 
verða; mun ek ok þessar eignir eigi upp gefa 
útan þú sýnir mér nökkurn frama í gerðum 
þinum, ok skaltú heimta skatta mina af Suðr- 
eyum, er ek hefir mist um þrjá vetr“. Þórgils 
biðr hann þá höfðingja til ferðarinnar, „enn ek 
mun fylgja honum sem manndómr minn er til“. 
„Þú skalt formaðr vera“, segir jarl, „fyrir ferð 
þessi, þviat þá reynir þeim mun meira þina 
dáð ok karlmensku“.  Þórgils mælti: “lát fara 
með mér Þórstein hvita“. „Hann skal því ráða“, 
sagði jarl. Þórsteinn kvaðst fara mundu, ef Þór- 
gils vildi. Nú búast þeir ok höfðu tvau skip 
ok ekki mjök skiput. Enn er þeir koma til 
eyanna, beiða þeir skatta ok fengu litit af. Um 
haustit heldu þeir til Kataness, ok brutu skip 
sin enn týndu fjárhlut; menn heldust allir. 
Ólafr hét jarl, er réð fyrir ríki þvi; hann frétti 
til manna Hákonar jarls ok bað þá til sin fara; 
þat þiggja þeir ok váru þar um vetrinn. Svartr 
Járnhauss hét maðr, víkingr mikill ok hinn 

mesti illgerðamaðr; hann lá úti löngum um 
Vestrlönd. Þat var einn háttr hans, ef konur 
váru friðar ok vel at sér, at hann tók þær at 
ser um hriðar sakir, enn menn þorðu eigi í 
móti honum at standa. Systir Ólafs jarls hét 
Guðrún; hon var frið kona sýnum ok vel at 
kvenligum listum búin. Svartr járnhauss finnr 
Ólaf þenna vetr ok vill fá systur hans til frillu 
ella til eiginorðs. Ólafr svarar: „þat væri mér 
litill styrkr, þóat þú gerðir sem bezt mættir þú, 
enn þá allra sizt, ef þú ert ráðinn til illa at 
gera, ok mun ek neita þessu gjaforði“.  Vik- 
ingrinn mælti þá: „gakk á hólm við mik, ella 
berzt við lið mitt ok safna liði í móti“. Jarl 
mælti: „betra er at deya virðuliga, enn at lifa 
skammsamliga“. Svartr svarar: „þann kost kýss 
þú nú, er þér gegnir verr ok þér mun minni- 
samr verða, ok ver niðingr, ef þú kemr eigi“, 
„At visu skal ek koma“, segir jarl, „i móti þér, 
eðr annarr maðr ella“; ok skildu við svá búit. 
Eftir þat kvaddi jarl þings, ok sagði þar fyrir 
hverju áfalli hann var vorðinn; „vil ek þeim 
manni gifta Guðrúnu systur mina, er Svarti 
verðr at bana, þviat ek veit, at sá einn mun til 
þess ráðast, at mér mun engi ósæmd í þvi verða“. 
Engir urðu til at svara jarli, þót ráðit þætti 
fýsiligt, þvíiat mönnum þótti ills ván af Svarti 
Járnhaus. Þeir Þórgils ok Þórsteinn ræddust 

við, ok þótti Þórsteini fýsiligt, enn Þórgilsi 
fanst fátt um. Þórsteinn mælti: „viltú þenna 
kost, vinr“? Þórgils svarar fá um. Siðan sagði 
Þórsteinn jarli at hann mundi til ráða. Jarl 
tekr þvi vel. Um nóttina eftir dreymdi Þórgils, 
at Auðunn vin hans kæmi at honum ok mælti: 
„Þú sefr, enn jafnt mun vera sem þú vakir; 
þú skalt á hólm ganga við berserk þenna, þviat 
þér unnu vér sæmdar; enn Svartr þessi er bróðir 
minn, ok er hann mér þó ekki þarfr; er hann 

ok hit mesta illmenni. Þess spyrr hann jafnan, 
þá er hann hefir hát hólmgöngur, þann, er hann 
skal berjast við, hvárt hann hafi sverðit Blaðni, 
enn ek gaf þér þat, enn þú skalt fela þat í 
sandi, ok seg honum, at þú vitir eigi hjölt þess 
sverðs fyrir ofan jörð“. Eftir þat hvarf Auð- 
unn í brot. Þórgils vaknar ok sagði Þórsteini 
vin sínum drauminn. 

16. Um morguninn fóru þeir Þórgils ok Þór- 
steinn með jarli til hólmstefnu, ok er Þórgils 
búinn til hólmgöngu.  Vikingrinn spurði um 
sverðit Blaðni. Þórgils kvaðst ekki vita hans 
hjölt fyrir ofan mold. Þórgils dró nú sverðit 
upp ór sandinum ok börðust siðan, ok er þeir 
hafa barizt um stund, höggr Þórgils sporðinn af 
skildi Svarts ok undan honum fótinn. Enn þat 
váru þá lög, at menn vógu til arfs þess, er fell 








á hólmi. Eftir þat hjó Þórgils höfuð af Svarti; 
tók siðan öll skip hans ok fé, ok fekk siðan Guð- 
rúnar systur Ólafs jarls. Skorti Þórgils nú eigi 
menn ok penninga. Um várit segja þeir jarli, 
at þeir vili herja um sumarit. Nú halda þeir 
at Suðreyjum, ok gera þeim kost, hvárt þeir vilja 
þola hernað ok manndráp eðr gjalda skatt Há- 
koni jarli. Enn þeir kjöru at gjalda slíkt sem 
á var lagit. Siðan var alt lúkt. Eftir þat fóru 
þeir austr til Noregs ok hitta Hákon jarl; fagn- 
ar hann þeim vel. Þeir greiða honum féit ok 
gefa honum þó at auki sæmiligar gjafir. Jarl 
játtir Þórgilsi nú öllum eignum sinum. Váru 
þeir með jarli um vetrinn í góðu yfirlæti. At 
sumri vilja þeir í hernað, enn ætla til jarls at 
vetri. Eina nótt kom Auðunn at Þórgils ok 
heimti at honum sverðit Blaðni, „enn ek mun 
fá þér fyrst öxi, enn innan litilstima gott sverð“. 
Þórgils kvað hann vist hafa skyldu sverðit. Auð- 
unn bað hann hafa þökk fyrir ok gaf honum 
fingrgull. Enn er Þórgils vaknaði, var sverðit 
brottu, ok þótti honum svipr at. Siðan herja 
þeir um sumarit. Gyrðr hét vikingr, er þeir 
fundu um sumarit undir ey einni. Um morgun- 
inn fór skúta frá skipum Gyrðs til þeira Þór- 
gils, ok kvaðst Gyrðr vilja gera félag við þá. 
Þetta fór fram, ok skal Gyrðr hafa jafnmörg 
skip ok at helmingi allt hlutskifti. Herja nú 

um sumarit ok varð þeim gott til fjár; eyddu 
mjök illþýði ok hernaðarmönnum, enn létu bændr 
ok kaupmenn fara í friði. Þeir kvámu til Ír- 
lands um sumarit; var þar skógr fyrir, er þeir 
kvámu at; gengu þeir siðan upp í skóginn, ok 
í einum stað sá þeir fallit lauf af tré. Þeir kippa 
upp eikinni ok finna þar jarðhús undir. Þeir 
sjá menn með vápnum niðri í húsinu. Þórgils 
gerir sinum mönnum kost, at sá skal eignast 
þrjá kostgripi, er fyrstr gengr í húsit, enn allir 
Játta þvi nema Gyrðr. Eftir þat hljóp Þórgils 
i húsit ok varð þar engin mótstaða. Þar lá 
klæði blátt ok á tveir gullhringar ok sverð gott. 
Þar váru ok tvær konur; var önnur ung ok frið, 
enn önnur gömul ok þó frið. Þórgils gekk um 
húsit, ok var viða berg undir. Hann hafði í 
hendi eina rótakylfu ok barði henni á báðar hendr 
ok stökk flest undan. Þórsteinn fór með hon- 
um; ok er þeir gengn ór jarðhúsinu, tóku þeir 
konu þá hina yngri ok fluttu með sér til skipa 
ok svá hina ellri. Nú sækir liðit fast eftir þeim, 
enn þeir Þórgils komast til skipa ok láta þegar 
frá landi. Nú gekk maðr ór liðinu því er eftir 
sótti ok mælti langt erendi. Þeir skildu eigi 
hans mál. Þá mælti kvinnan á norrænu ok sagði 
þeim, at hann vildi upp gefa þat er þeir höfðu 
fengit af fénu, „ef þér látit okkr lausar. Þessi 
maðr er jarl ok son minn, enn ek em vikversk 











17 k. Í FLÓAMANNA SAGA. | pm 2 } Gg 


at móðurkyni; munu þér þá ok bezt njóta grip- 
anna, er svá er gert, þviat þungi fylgir sverðinu. 
Son minn heitir Hugi; hann býðr þér, Þörgils, 
fé heldr enn þér takit mik brottu; er yðr ok 
ekki happ í okkr brott attaka“. Þórgils hlýðir 
þeirra ráðum, ok flytr þær til lands. Hugi jarl 
gekk með fögnuði á móti Þórgilsi ok gaf hon- 
um hring einn, annan móðir hans, mærin hinn 
þriðja, ok mæltu siðan vel fyrir honum. 


17“. Eftir þetta vilja þeir Þórgils ok Þórsteinn 
hætta hernaðinum ok skifta fjárhlut. Gyrðr kall- 
aði til gripanna. Þórgils kvað þar marga vitn- 
ismenn til vera, hvat skilit var um. Gyrðr kvaðst 
aldri játtað hafa, ok vill heldr berjast enn missa 
gripanna. Þórgils kvað ráðligra, at leggja eigi 
allt líð í hættu, „ok reynum heldr tveir“. Þvi 
Játtar Gyrðr. Siðan berjast þeir; hafði Þórgils 
sverðit Jarðhússnaut ok höggr til Gyrðs ok und- 
an honum fótinn fyrir neðan ökla; skildu við 
svá búit. Lifði Gyrðr siðan, ok var kallaðr Gyrðr 
hinn halti. Eftir þat fóru þeir til Noregs ok 
váru með Hákoni jarli um vetrinn. Guðrún kona 
Þórgils fæddi þá sveinbarn; hann var Þórleifr 
nefndr. Enn er várar, vill Þórgils út til Íslands 
til eigna sinna; gaf Hákon jarl Þórgilsi aftr all- 
ar eignir sinar, þær er hann átti í Sogni, ok 
skildu þeir jarl með vináttu. Sat hann nú at 








búum sínum um: sumarit ok svá um vetrinn. 
Þórgils sagði Þórsteini, at hann vill vitja eigna 
sinna á Íslandi, „þvíat þeir varðveita, er mér er 
ekki um; hefi eknú látit skip búa ok flutt þang- 
at til mikit fé; enn jarðir þessar, er ek á hér, 
skaltu varðveita til handa Þórleifi syni minum; 
hefi ek þik reynt góðan dreng; mun ek nú ok 
launa þér með einni gjöf; skal ek gefa þér Guð- 
rúnu konu mina, þviat þat hefir ek fundit, at 
þú hefir lagt ástarþokka til hennar, þót þú hafir 
vel með þvi farit“. Þórsteinn þakkaði Þórgilsi 
gjöfina ok þótti mönnum mikils um þetta vert. 
Þórgils fór kaupferð eina á Upplönd ok Sviþjóð 
ok var um vetrinn hjá bónda þeim, er Þrándr 
hét. Hann var auðigr maðr, ok átti dóttur þá 
er Sigriðr hét; hana vildi eiga sá maðr,er Rand- 
viðr hét; hann var illmenni ok kappi mikill. 
Þrándr synjaði honum ráðsins. Þá bauð Rand- 

viðr Þrándi hólmgöngu, þá er köllut er kerganga; 
skal þar berjast í keri ok byrgja yfir ofan, ok 
hafa kefli í hendi. Þrándr vildi heldr berjast 
enn gifta dóttur sina svá illum manni. Þórgils 
mælti þá til Þrándar: „vel hefir þú mér vist 
veitt, ok skal ek þat góðu launa, ok mun ek 
berjast við Randvið fyrir þik“. Þrándr kvaðst 
þat þiggja mundu. Þórgils hafði sverðit Jarð- 
hússnaut.  Randviðr hafði álnarkefli ok digrt 
mjök. Var byrgt yfir kerit. Randviðr bað Þór- 

gils leggja fyrst, þviat á hann var skorat. Hann 
gerði svá, ok kemr í keflit ok sprakk þat í sundr, 
ok hljóp sverðit í kviðinn á Randvið. Hann 
mælti þá: „fá þú mér nú sverðit, enn þú haf 
keflit, ok mun ek leggja til þin með sverðinu“. 
„Mér þikkir nú“, segir Þórgils, „þetta vera spæn- 
ir, enn eigi kefli“. Litlu siðar dó Randviðr; hafði 
hann treyst fjölkyngi sinni, þviat hann hafði 
margan mann felt með þessi hólmgöngu. Þór- 
gils drap tvá aðra vikinga, Snækoll ok Snæbjörn. 
Þrándr launaði Þórgilsi vel. Fekk hann virðing 
mikla af þessu verki. Hann bjóst siðan út til 
Íslands um sumarit eftir. 





18. Ólafr tvennumbrúni hét maðr. Hann kom 
til Íslands ok nam öll Skeið á milli Þjórsár ok 
Sandlækjar; hann var hamramr mjök. Ólafr bjó 
á Ólafsvöllum; hann liggr í Brúnahaugi undir 
Vörðufelli. Ólafr átti Áshildi ok váru synir 
þeira: Helgi ok Þórðr, faðir Þórkels gullkárs, 
föður Orms, föður Helgu, móður Odds Hallvarðs- 
sonar. Þórgrimr örrabeinn lagði hug á Áshildi, 
þá er Ólafr var dauðr, enn Helgi trausti, son 
hennar, vandaði um, ok fór frá búi sinu til henn- 
ar ok kvaðst eigi vilja fiflingar hennar, ok kvað 
óvirðing í vera bæði henni ok frændum hennar. 
Hon bað hann sik eigi reiðan gera; kvað eigi 
hans færi, at keppa við Þórgrim. Hann svarar: 

„auðsætt er þat, at maðrinn hugnar þér vel, enn ek 
mun eigi at siðr ekki sitja honum slika svivirðing“. 
Skilja þau nú tal. Þórgrimr gistir á Ólafsvöllum. 
Áshildr gerði honum góðan beina ok fóru mjök 
saman hugir þeira. Hon sagði Þórgrimi, hvert tal 
þeira Helga hefði verit. Helgi ræðir ok um kvámur 
Þórgrims; kvaðst illa við una, bað hann af láta. 
Þórgrimr kvaðst eigi hirða um hans þokka eðr hót, 
ef hennar vili væri till Nú leiðir hon Þórgrim 
á götu, ok gaf honum mikit fingrgull áðr þau 
skildu. Áshildi kvaðst grunr á, at þau mundi 
eigi oftarr sjást. Þórgrimr kvaðst ætla að finna 
hana brátt. Hon kvað vel, ef svá væri; skilja 
við svá búit. Þórgrimr reið nú leið sina fyrir 
neðan Áshildarmýri. Helgi sat fyrir honum hjá 
gatnamóti; ok er þeir fundust, bað Helgi hann 
af láta kvámum ok gera sér eigi skapraun í þessu. 
Þórgrimr kvaðst eigi hafa barnaskap, kvaðst bú- 
inn at reyna alla hluti við hann; Helgi kvaðst 
ætla, at at málefnum mundi ganga, „ok er vel, 
at vit reynim okkr“. Siðan börðust þeir snarp- 
liga ok lengi. Þórgrimr var þá á hinum efra 
aldri, ok mæddist skjótt ok varð sárr mjök. 
Helgi sækir at fast, er hann sér, at Þórgrimi 
latar, ok lýkr svá með þeim, at Þórgrimr fellr 
fyrir Helga. Um kveldit kom Helgi heim; 
spurði Áshildr hann tíðinda; hann sagði slík 
sem váru. Hon svarar: „mikit hefir þú at gert, 

ok vaxit muntú þikkjast hafa af þessu verki; enn 
ek kann segja þér, at þetta er þinn höfuðbani“. 
Helgi tók sér fari í Einarshöfn ok ætlar útan. 
Þessi tiðindi spyrjast nú. Hæringr son Þórgrims 
var þá sjautján vetra. Hann reið í Höfða til 
Teits Ketilbjarnarsonar frænda sins við þriðja 
mann. Þeir Teitr riða þá fimtán saman út á 
Eyrar í Einarshöfn ok banna Helga farit. Eftir 
þat riða þeir í brottu. Litlu siðar fundust þeir 
á förnum vegi upp frá Mörk við Helgahvál. Þeir 
Helgi váru þrir saman komnir af Eyrum sunnan. 
Ok er þeir Helgi sjá reið þeira, hlaupa þeir á 
hólinn ok vörðust drengiliga, áttu þeir harða 
hríð. Enn fyrir fjölmennis sakir fell Helgi, ok 
einn maðr af hinna liði. Var síðan sæzt á málit, 
ok fellust vigin í faðma. Þórgils kom út á Eyr- 
um. Loftr fóstri hans sat í búi sinu. Margt 
hafði tiðinda vorðit meðan Þórgils var útan. 
Þórunn móðir hans var önduð. Þórgils fór heim 
í Traðarholt; tók bróðir hans vel við honum, ok 
búa þeir bræðr nú báðir saman þessi misseri. 
Þórey hét kona; hon var Þorvarðsdóttir. Þór- 
finna hét móðir hennar; hon bjó í Odda. Þór- 
varðr var andaðr. Þórey var at fóstri á þeim 
bæ, er heitir í Kálfholti, með þeim manni, er 
Jósteinn hét, gildr bóndi. Jósteinn átti systur 
Þórvarðar í Odda, er Þórgerðr hét; þau váru 
börn Þórðar Freysgoða. Kolr ok Starkaðr váru 

fóstbræðr Þóreyjar. Þórgils bað Þóreyjar, ok 
var hon honum gift. Váru þeira samfarar góðar. 


19. Sörli hét maðr; hann bjó skamt í brott 
frá Kálfholti. Hann venr kvámr sinar til Guð- 
rúnar, systur þeira Starkaðar og Kols. Einn 
tíma ferr Kolr á leið Sörla, ok bað hann af láta 
kvámum til systur sinnar. Sörli kvaðst þat mundu 
gera eftir hugþokka sinum, enn hirða ekki um 
orð hans. „Þú munt ráða“, segir Kolr. Annan 
dag kom Sörli ok sat á tali við Guðrúnu. Ok 
um kveldit ferr hann seint heim; ok er hann 
kemr skamt frá bænum, sprettr Kolr upp fyrir 
honum; verðr ekki af kveðjum. Höggr Kolr 
Sörla banahögg, ok fór heim ok sagði Guðrúnu, 
at stöðvaðar váru kvámur Sörla. Hon kvaðst eigi 
þat lasta mundu, enn kvað eigi svá búit hlýða 
mundu, þvíat hann var þingmaðr Ásgríms Elliða- 
Grimssonar; „far nú ok hitt Þórgils, þviat hann 
þikki mér líkligastr til at veita þér nökkut skjól“. 
Kolr kemr í Traðarkot; þat var sið um kveld; 
menn váru at mat. Þórey gekk fram til dyra, 
ok bauð fóstra sinum þar at vera; hann sagði 
henni tíðindi. „Þú skalt“, segir Þórey, „vita 
við Þórgils, hvárt hann vill nökkut traust verta 
þér eðr ekki, ok láttú hljótt um þik“. Hon leiddi 
hann í skot eitt; siðan gekk hon til stofu. Þór- 
gils mælti: „hví skulu menn svá lengi biða mat- 

ar í kveld, enda hefir þú fengit rauðan Lt“. 
Þórey svarar: „satt er hit fornkveðna, at „spakir 
menn henda á mörgu mið““; mús hljóp áðan á 
kinn mér; enn mér er hon harðla óþekk“. „Svá 
má vera“, segir Þórgils. Enn er þau kvámu í 
rekkju um kveldit, kvaðst Þórgils vilja vita, 
hvat í framgöngunni hefði verit um kveldit. 
Hon sagði honum allan atburðinn, ok kvaðst á- 
sjá vilja veita Kol, „ok muntú ok svá gera fyrir 
mina skyld“. Þórgils kvaðst svá gera mundu. 
Um morgininn fór Þórgils til bús Kols, ok lét 
fara á brott fé alt með sér ok Guðrúnu, enn lét 
eftir ómegð aðra. Enn er þeir váru brott farn- 
ir, kom Ásgrímr; ætlar hann at taka upp fyrir 
Kol fé alt, ok hafði hann ekki. Kolr sitr hjá 
Þórgilsi um vetrinn. Ok um várit býr Ásgrímr 
mál til á hendr Kol. Lætr Þórgils sem hann viti 
eigi, verðr Kolr sekr skógarmaðr. Þórgils riðr 
sem áðr um héraðit ok Kolr með honum, sækja 
mannamót, ok verðr nú óþokki mikill manna á 
milli. Höfðingjum þikkir mein á þessu, ok leita 
um sættir. Þórgils býður eigi sættir. Eitt sinn 
riðr hann til hestaþings ok Svartr verkstjóri hans 
með honum. Var þá góð gleði um daginn. Ás- 
grimr talar margt við Svart um daginn, ok at 
kveldi riðr Þórgils heim. Svartr reið nær Þór- 
gilsi. Þórgils fann, at hann vildi riða seinna; 
grunar hann hann þá, ok gefr honum færi á sér. 

Ok er Þórgils varir minst, höggr Svartr til hans. 
Þórgils kastar sér ór söðlinum, ok klauf Svartr 
söðulinn. Þórgils þrifr Svart, ok spyrr, hverju 
gegnir? Hann segir honum, at Ásgrimr bauð 
honum þetta. Enn þá er hann svifti honum 
Svarti, fell fésjóðr undan yfirhöfn hans. Segir 
hann þá, at Ásgrimr hafi gefit honum féit til 
höfuðs Þórgilsi. Hann drepr Svart þegar í stað. 
Eftir þat riðr Þórgils fram, ok segir sinum mönn- 
um, hversu farit hafði. Enn hvert sinn, er hann 
kemr á mannamót, sýnir hann þar sjóðinn. Vaáru 
þar í þrjár merkr silfrs, ok gekk enginn við at 
ætti. 





20. Nú kom kristni á Íslandi, ok tók Þórgils 
í fyrra lagi við trú. Hann dreymdi eina nótt, 
at Þórr kæmi at honum með illu yfirbragði, ok 
kvað hann sér brugðist hafa; „hefir þú illa ór 
haft við mik“, segir hann, „valit mér þat, er þú 
áttir verst til, enn kastað silfri þvi í fúla tjörn, 
er ek átta, ok skal ek þér í móti koma“. „Guð 
mun mér hjálpa“, segir Þórgils, ok em ek þess 
sæll, er okkart félag sleit“. Ok er Þórgils vakn- 
ar, sá hann at töðugöltr hans var dauðr. Hann 
lét grafa hann hjá tóftum nökkurum ok lét 
ekki af nýta. Enn barst Þórr í drauma Þór- 
gilsi, ok sagði, at honum væri eigi meira fyrir 
at taka fyrir nasar honum enn galta hans. Þór- 

gils kvað guð mundu þvi ráða. Þórr heitaðist, at 
gera honum fjárskaða. Þórgils kvaðst eigi hirða 
um þat. Aðra nótt eftir dó uxi gamall fyrir 
Þórgilsi. Þá sat hann sjálfr hjá nautum sinum 
náttina eftir. Enn um morguninn er hann kom 
heim, var hann viða blár. Hafa menn þat fyrir 
satt, at þeir Þórr muni þá fundist hafa. Eftir 
þat tók af fallit. Þórgils var hit mesta mikil- 
menni. Honum kvámu orðsendingar af Græn- 
landi, at Eirekr rauði býðr honum til sín, 
ok at hafa þá kosti, er bezta hefir hann til. 
Þórgils áhlýddist litt við þat. Hann hafði þá 
verit hér þrettán vetr. Skip kom af hafi; var 
þar á Þórleifr son hans, ok hafði góða gripi at 
færa honum. Þórleifr var þá tvitugr. Þórgils 
talar við konu sina, ef hon vildi fara til Groæn- 
lands. Hon kvað vanbreytt um. Hann sagði, 
Eirekr hafði sent sér orð um; „má.ok, at þú sér 
eftir, ef þú vill þat“. „Misráðit mun“, sagði 
hon, „at þangat sé farit; enn þó skal ek fara, 
ef þú ferr“. Hæringr tók við gózum Þórgils. 
Þórný hét dóttir þeira, Þórgils ok Þórþýgar; 
hon var átta vetra. Þórleifr skal fara með þeim, 
Kolr ok bróðir hans Starkaðr ok systir þeira, 
Snækollr ok Össurr þrælar hans ok tíu aðrir 
þrælar, ok ráðsmaðr hans Þórarinn, þviat Þór- 
gils ætlaði bæ at reisa þá er kæmi til Grænlands. 
Jósteinn ór Kálfholti réðst til ferðar með Þórgilsi 

við tólf menn, Þórgerðr kona haris ok sonr. 
Þórgils kaupir nú skip í Leiruvági. Þórólfr 
hét maðr, er Þórgils fekk bú í hendr, enn Hær- 
ingi fekk hann sex tigu hundraða mórent sex 
álna aura, annat enn staðfestur. Þórgils gisti 
at Þórodds at Hjalla. Með honum var í ferð 
Þórný dóttir hans; tók hon sótt ok beið Þórgils 
þar þrjár nætr; sagði hann at þat stæði ekki fyrir 
ferð hans, þót hon væri sjúk; „má vera at hér 
sé hennar forlög“. Þóroddr kvaðst ætla, at hon 
mundi giftudrjúg verða ok langlif. Lét hann 
hana eptir ok gaf henni sex tigu hundraða, ef 
hon þyrfti. Þórgilsi kvaðst nú fyrir þikkja at 
fara, enn lést eigi nenna aftr at setjast. 


21. Þórgils biðr nú byrjar, ok dreymir, at 
maðr kæmi at honum, mikill ok rauðskeggjaðr, 
ok mælti: „ferð hefir þú ætlat fyrir þér, ok 
mun hon erfið verða“. Draummaðrinn sýndist 
honum heldr greppligr. „llla mun yðr farast“, 
segir hann, „nema þú hverfir aftr til mins á- 
trúnaðar; mun ek þá enn til sjá með þér“. Þór- 
gils kvaðst aldri hans umsjá hafa vilja, ok bað 
hann brott dragast sem skjótast frá sér; enn 
min ferð tekst sem almáttigr guð vill“. Siðan 
þótti honum Þórr leiða sik á hamra nökkura, 
þarsem sjófarstraumr brast at björgum. „Í slíkum 
bylgjum skaltú vera, ok aldri ór kómast, útan þú 

hverfir til min. „Nei“, sagði Þórgils, „far á 
brott hinn leiði fjándi; sá mun mér hjálpa, sem 
„ alla leysti með sinum dreyra“. Siðan vaknar - 
hann, sk segir drauminn konu sinni. „Aftr 
munda ek setjast, segir hon, „ef mik hefði svá 
dreymt, ok eigi vil ek segja Jósteini draum 
þenna ok eigi öðrum mönnum“. Nú kemr byrr, 
ok sigla þau út ór firði; hafði Jósteinn skip 
fyrir framan siglu; ok sem þau kómu ór land- 
sýn, tekst af byrr allr, ok velkjast þau úti lengi, 
svá at bæði varð matfátt ok drykkjarfátt. Þór- 
gils dreymdi, at hinn sami maðr kæmi at hon- 
um ok mælti: „fór eigi sem ek sagða þér“? 
Þórr talaði þá enn mart við Þórgils, enn Þór- 
gils rak hann frá sér með hörðum orðum. Tekr 
nú at hausta, ok mæltu sumir menn, at þeir 
skyldi heita á Þór. Þórgils bannaði þat, ok 
sagði, at menn skyldi missmiði á finna, ef nökk- 
urr maðr blótaði þar í skipi. Við þessi orð 
treystist eingi á Þór at kalla. Eftir þetta dreymdi 
Þórgils, at sami maðr kom at honum ok mælti: 
„enn sýndist þat, hversu trúr þú vart mér, er 
menn vildu á mik kalla, enn ek hefir beint nú 
fyrir þinum mönnum, ok eru nú komnir at 
þrotum allir, ef ek dugi þeim eigi, enn nú 
muntú taka höfn á sjau nátta fresti, ef þú hverfr 
til min með nökkurri alvöru“. „Þót ek taka 
aldri höfn“, sagði Þórgils, „þá skal ek þér ekki 

gott gera“. Þórr svarar: „Þót þú gerir mér 
aldri gott, þá gjalt þú mér þó góz mitt“. Þór- 
gils hugsar hvat um þetta er, ok veit nú, at 
þetta er einn uxi, ok var þetta þá kálfr, er hann 
gaf honum. Nú vaknar Þórgils, ok ætlar nú 
at kasta útanborðs uxanum. Enn er Þórgerðr 
verðr vis, falar hon uxann, þvíat henni var 
vistafátt.  Þórgils sagðist vilja ónýta uxann 
ok öngum selja. Þórgerði þótti nú illa. Hann 
lét kasta uxanum útbyrðis, ok kvað eigi kynligt, 
þót illa færist, er fé Þórs var innbyrðis. 





22. Þau eru nú úti um hrið ok höfðu harða 
réttu. Þórarinn var knástr maðr annarr enn 
Þórgils: hann var tvitugr at aldni. Þat er 
sagt, at þeir brutu skipit undir Grænlandsjökl- 
um í vik nökkurri við sandmöl; tók skipit í 
sundr í efra rúmi; menn heldust allir ok svá 
fé; bátr var ok heill; stafn rak upp við syðra 
land. Þá var vika til vetrar. Jöklar miklir- 
gengu tveim megin vikrinnar. Þeir gera sér 
nú skála, ok í þverþili; búa nú sinu megin 
hvárir. Mjöl nökkut höfðu þeir til atvinnu sér; 
henda ok af selum, ok eiga þat allir saman. 
Dautt var fé þeira flest. Þórgils mönnum varð 
betri hluti af veiðifangi; varð hann lengrum 
hlutsælli. Hann bað sina menn vera hljóðláta 
ok siðsama á kveldum ok halda vel trú sina. 





Enn 


Þórey var mjök þungut. Þat er sagt, at Jó- 
steinn ok hans menn gerðu mikit um sik, ok 
höfðu náttleika með háreysti. Nær vetrnóttum 
varð Þórey léttari at sveinbarni, ok hét Þór- 
finnr. Hon bjargaðist litt við þá fæðu, er til 
var. Þórgils hafði útróðrarmenn með þrælum 
Jósteins. Liðr nú á vetrinn ok dregr at jólum. 
Þórgils biðr menn hljóða vera ok fara snemma 
i rekkju. Jólamorgin var veðr gott, ok váru 
menn úti um daginn, ok heyrðu óp mikit í út- 
norðr, ok kemr annarr dagr í jólum.  Þórgils 
háttar snemma, ok er þau höfðu sofit svefn, 
kom Jósteinn inn ok hans menn, ok er heldr 
mikit um þá; ok er þeir váru niðrlagstir, er drepit 
högg mikit á dyrr. Þá mælti einn þeira: „góð 
tiðindi munu nú vera“, ok hljóp út, ok varð 
hann þegar ærr, enn um morguninn deyr hann. 
Svá ferr annan aftan, at maðr ærist, ok kallast 
sjá hinn hlaupa at sér, er áðr dó. Eftir þat 
kom sótt í lhð Jósteins, ok deya sex menn. Þá 
tekr Jósteinn sótt ok deyr hann. Siðan eru 
þeir kasaðir í mjöllinni.  Þórgils ræðir um við 
sina menn, ok bað þá við sjá slikum fádæmum. 
Á bak jólum gengu þessir menn allir aftr. Þá 
tók Þórgerðr sótt ok andast, ok þarnæst hverr 
at öðrum þeira manna, er með Jósteini höfðu 
verit. Þórarinn lézt siðast. Váru nú allmiklar 
aftrgöngur, ok sóttu mest at Þórgilsi. Öll váru 

þau dauð í miðja góe. Ekki mátti Þórgils ok 
hans menn í brott færast meðan aftrgöngur váru 
sem mestar. Í þenna hluta skálans gengu þau 
mest aftr, er þau höfðu átt. Þórgils lét brenna 
þau öll á báli, ok varð þaðanaf ekki mein at 
aftrgöngum. Nú liðr á vetrinn ok máttu þeir 
eigi brott leita fyrir isum, ok fengu sér vistir 
um sumarit. Annan vetr andaðist Guðrún systir 
Kols, ok grefr Þórgils hana undir rúmi sinu, 
ok er várar, megu þau ekki í brott komast. 


„28. Þat er eitthvert sinn at Þórey sagði 
draum sinn Þórgilsi, at hon kvaðst sjá fögr 
heruð ok menn bjarta, „ok get ek, at vér leysimst 
brott ór þessum vandræðum“. Þórgils svarar: 
„góðr er draumr þinn, ok þó eigi ólikast, at viti 
til annars heims, ok munir þú eiga gott fyrir 
höndum, ok munu helgir menn hjálpa þér fyrir 
hreint lif ok mannraunir“. Hon bað hann brott 
leita ór óbygðum, ef þeir mætti. Þórgils kvaðst 
eigi yfir þat sjá. Hon lá í rekkju löngum, ok 
einn góðan veðrdag segir Þórgils, at þeir muni 
ganga á jökla, ok vita, ef þeir sæi nökkut leysast 
ísinn. Þórey kvaðst þess ófús, at hann færi frá 
henni. Hann kvaðst skamt fara mundu. Þrælarnir 
skulu róa at veiðifangi, enn Þórarinn bryti skal 
ýta, ok vera siðan hjá Þóreyu. Þeir Þórleifr, 
Kolr ok Starkaðr beiddust at fara með honum. 

Þórgils kvað þá forystulaust heima, enn kvaðst 
eigi vel trúa þrælum. Þeir fóru allir á jökla. 
Þórgils hafði bolöxi í hendi ok gyrðr sverðinu 
Jarðhússnaut. At nóni dags sneru þeir aftr; 
gerði þá á veðr hart. Þórgils fór fyrir ok hitti 
vel leiðina, koma til skálans, ok sá ekki skipit, 
gengu í skálann. Váru í brottu allar kistur ok 
svá menn. Þórgils mælti: „nú munu ill efni í“. 
Enn er þeir kvámu innarí skálann, heyrðu þeir 
snörgl nökkurt til rekkju Þóreyar; ok er þeir 
kvámu þar, sjá þeir, at hon var öndut, enn 
sveinninn saug hana dauða. Leituðu þeir um 
hana ok fundu ben litla undir hendinni sem 
mjóvum knifsoddi hefði stungit verit. Mjök var 
þar alt blóðugt. Þessa sýn hafði Þórgils svá sét, 
at honum þótti mestr harmr í vera. Brott var 
sópat öllum vistum. Um nóttina vill Þórgils 
vaka yfir sveininum, ok kvaðst eigi sjá, at hann 
mætti álengdar lifa, „ok þikki mér þat allmikit, 
ef ek má eigi honum hjálpa; skal þat nú fyrst 
taka bragða, at skera af mér geirvörtuna“; ok 
svá var gert; fór fyrst ór blóð, siðan blanda, 
ok lét eigi fyrr af enn ór fór mjólk, ok þar 
fæddist sveinninn upp við þat. Þeir Þórgils 
sóttu fast at veiðifangi, ok gerðu sér einn húð- 
keip ok bjuggu innan með viðum. 

24. Einn morgin er Þórgils einn úti, ok sér 
í vök rekald mikit, ok þar hjá tröllkonur tvær 
ok bundu byrðar miklar. Þórgils hleypr til þang- 
at, ok hafði sverðit Jarðhússnaut, ok höggr til 
annarrar með sverðinu í þvi, er hon færist undir 
byrðina, ok rekr af henni höndina. Byrðrin 
fellr niðr, enn hon hljóp í brott. Siðan taka 
þeir rekaldit ok eru þá vistir nógar. Siðan losn- 
ar íssinn, ok leitar Þórgils ok hans menn þá í 
brott, ok komast til Seleyra um sumarit, ok váru 
þar um vetrinn. At sumarmálum fóru þeir það- 
an ok fundu ey litla. Hálfum mánuði siðar fundu 
þeir svartbaksegg ok gáfu sveininum; hann át 
hálft eggit. Þeir spurðu, hví hann át eigi. 
Hann svarar: „því spari ek minn mat at þér 
sparit yðvarn mat“. Þeir dragast nú fram með 
Jöklinum, ok kvámu at björgum bröttum, brýna 
upp skipinu, reisa þar tjald; ok um morgininn 
gengr Kolr út ok sér eigi skipit ok legst siðan 
niðr ok vill eigi segja Þórgilsi. Litlu siðar kom 
Þórleifr út ok getr eigi um. Þórgils kom út, 
ok sér, at skipit er á brautu, ok sagði þeim hvarf 
skipsins; „sér ek nú ekki annat til“, kvað Þór- 
gils, enn at tapa verði sveininum“.  Þórleifr 
svarar: „eigi er þattil“. Hann bað þó þat skyldi 
gera. "Taka þeir nú sveininn, ok biðr Þórleifr 
Kol tapa piltinum. „Eigi mun ek þat gera“, 
segir Kolr, „þvít ek veit, at þegar af liðr 

Þórgilsi þetta, þá er honum þat hinn mesti harmr; 
enn ek ætta Þórgilsi gott at launa“. Siðan fara 
þeir inn, ok láta úti eftir sveininn.  Þórgils 
spurði þá, hvárt þeir hefði drepit sveininn. Þeir 
kváðu þat eigi vera. Hann þakkaði þeim fagr- 
lega, er þeir höfðu svá gert. Var þá sóttr sveinn- 
inn, ok var hann hjá Þórgilsi um nóttina. Þá 
sagði Þórgils draum sinn: „ek þóttumst á þingi 
vera á Íslandi; þótti mér sem vit Ásgrimr Elliða- 
Grimsson togaðim einn hött, ok misti hann“. 
Þórleifr svarar: „þar muntú enn koma til Ís- 
lands, ok skifta málum við hann ok mun þér 
þat betr ganga“. „Svá má vera“, segir Þórgils. 
Aðra nótt dreymdi hann, ok sagði: „ek þóttumst 
heima vera í Traðarholti, ok var þar fjölment; 
ek sá álft eina ganga eftir gólfinu ok var blið- 
ari við aðra enn mik; þá hristi ek hana, ok var 
hon þaðan af miklu betr til min“.  Þórleifr 
svarar: „þar muntú kvángast, faðir, ok muntú 
litt í fyrstu njóta ástar hennar, ok mun þat þó 
vel dragast“. „Enn dreymdi mik“, segir Þórgils, 
„át ek væra heima í Traðarholti; ek sá á kné 
minu hinu hægra, þar váru vaxnir fimm hjálm- 
laukar saman ok kvísluðust þar af margir lauk- 
ar, ok ofarliga yfir höfuð mér bar einn laukinn; 
enn svá var hann fagr sem hann hefði gullslit“. 
Þórleifr svarar: „sé ek draum þinn; þar muntú 
eiga fimm börn; frá þeim munu kvíslast margar 

ættir á Íslandi; enn ek mun eigi þar aldr ala, ok 
mun ek auka ætt mina annarsstaðar; enn hinn 
fagri laukrinn mun merkja þat, at einhver maðr 
mun frá þér koma, sá er ágætr mun verða“. 
Ok þat gekk eftir siðan, þvit frá Þórgilsi er 
kominn Þórlákr byskup hinn helgi. Þórleifr 
mælti þá: „þat dreymdi mik, faðir, at mér þótti 
Þórný systir min gefa mér osthleif, ok váru af 
bárurnar“. Þórgils mælti: „þar mun af hit harð- 
asta af kostum okkrum, er af váru bárurnar“. 
Þá heyrðu þeir óp mikit; var þá kallat, at Ís- 
lendingar skyldi taka skip sitt. Þeir ganga út 
skjótt, ok sjá tvær konur; þær hurfu skjótt. 
Björn einn braust um í vök ok var brotinn í 
hrammrinn. Þórgils hleypr til ok leggr björn- 
inn með sverði; dó dýrit af þvi lagi. Þórgils 
hrifr þá til hlustanna, ok vill eigi, at sökkvi 
dýrit; draga upp siðan ok gera til. Þórgils 
deildi þá stykki sérhverjum þeira, ok má af sliku 
marka, hversu þungan matarafla þeir áttu. Þór- 
leifr mælti: „matsparr ertú nú, faðir“. Þórgils 
svarar: „já, son minn, þat hæfirat svo sé“. Sið- 
an snúa þeir til hafs ok róa fyrir framan marg- 
ar vikr, ok er þeir kvámu fyrir eitt fjarðarmynni, 
þá gekk þeim með mikilli mæði; tekr þá nú at 
þyrsta fast; þeir váru fimm saman með sveinin- 
un; þeir gerðust þá mjök máttfarnir af þorsta, 
enn var hvergi nær vatn. Þá mælti Starkaðr: 

„þat hefi ek vitat menn hafa gert, ef lif þeira 
hefir við legit, at menn hafa blandat saman sjó 
ok hlandi“. Þeirtaka nú auskerit ok migai, ok 
blönduðu við sjó, ok báðu Þórgils leyfis at drekka. 
Hann kvað várkunn á, enn kvaðst þó hvárki 
banna né lofa. Enn er þeir ætluðu at drekka, 
bað Þórgils þá fá sér, ok kvaðst skyldu mæla 
fyrir minni. Hann tók við ok mælti svá: „þú 
hit argasta dýr, er ferð vára dvelr, skalt eigi 
þvi ráða, at ek né aðrir drekki sinn þarfagang“. 
Í því fó fugl, þvílíkastr sem álkuungi, brott frá 
skipinu ok skrækti við. Þórgils helti siðan út- 
byrðis ór auskerinu. Siðan róa þeir ok taka sér 
vatn, ok var þat sið dags. Þessi fugl flaug í 
norðrætt frá skipinu. Þórgils mælti: „seint hefir 
fugl þessi við oss skilit, ok taki nú allar gramir 
við honum; enn við þat megum vér una, at hann 
kom eigi þvi á leið sem hann vildi. At þrim 
nóttum liðnum sá þeir tjald af lérefti; þeir kendu, 
at þat var tjald Þóreyar; fundu þar brytja Þór- 
gils, ok spyrja hann, með hverri faraldi hann 
hafði þar komit. Hann sagði þá kostaboð þeira 
Snækolls við sik, ef hann vildi eigi fara, at þeir 
mundi drepa hann. „Snækollr stakk mjóvu járni 
á Þóreyu“. Þórgils svarar: „eigi veit ek, hvers 
þú ert verðr, enn ósannlig þikki mér þin sögn, 
ok skaltú eigi lifa lengi“. Þar var hann drepinn, 
ok grófu hann þar; fara síðan í brott. Nú tekr 

at hausta, ok koma þá í fjörð einn, láta at landi, 
ok sjá, at þar var naust; brýna þar upp skipinu 
ok ganga frá sjó, ok koma at bæ; þar var maðr 
úti ok heilsar á þá ok spyrr at nafni ok þeir hann. 
Þessi kvaðst Hrólfr heita, ok bauð þeim þar at 
vera. Þat þiggja þeir, ok er Þórfinnr fenginn 
konum til geymslu, ok er honum mjólk gefin; 
sagði hann mjólk föður sins ekki svá hta; eru 
þeir þar um vetrinn. Um várit býðr Hrólfr Þór- 
gilsi þar at vera með sinum mönnum; enn þá 
bauð hann honum skip sitt, ef hann vildi brott 
fara. Þórgils þakkar honum, enn kvaðst skipit 
hafa vilja; „væri ok skylt at launa þér góðu“. 
Hrólfr kvaðst ætla, at hann mundi gott af hon- 
um hljóta, „þviat þú munt í mikla virðing 
koma, ok ef svá vær, þá mættir þú mik 
i frið kaupa við bygðarmenn, þvit ek em 
í ófriði við þa“. Þórgils játtar þvi, ok mæla þar 
hvárir vel fyrir öðrum; fara suðr fyrir land, ok 
koma í fjörð, ok lögðu í lægi; siðan tjölduðu 
þeir, oki þvi bili sá þeir skip ok var þat kaup- 
skip; sigldu þeir á fjörðinn, ok höfðu eitt veðr 
hvárirtveggi, ok kvámu at einni lendingu. Þór- 
gils mælti: „þetta eru góð tiðindi, fari þit, Þór- 
leifr ok Kolr, ok vitit, hverir þessir eru“. Sið- 
an fóru þeir, ok kvámu at skipinu, ok ganga út 
á, þat. Aftr við lyftingina sat maðr í rauðum 
kyrtli, ok sprettr upp þegar ok fagnar Þórleifi. 

Var þar kominn Þórsteinn hviti, fóstri hans ok 
stjúpfaðir. Hann spyrr at Þórgilsi. Þeir sögðu, 
at hann var þar. Þórsteinn fór til fundar við 
Þórgils; varð þar fagnafundr; kvaðst Þórsteinn 
koma af Íslandi, ok kvað ráð hans standa heilt; 
kvaðst ekki þar til hans frétt hafa á fjórum 
vetrum; sagði Þórnýu dóttur hans vera gifta 
Bjarna í Gröf Þórsteinssyni goða landnámamanns; 
„ok er Þórleifr kom eigi aftr til Noregs, bjó ek 
skip mitt ok fór ek til Íslands ok var ek þar 
tva vetr, ok frétta ek ekki þar til þin; fór ek 
þá hingat at leita þin“. „Góðs þótti mér at 
þér ván“, segir Þórgils. Menn kvámu brátt til 
þeira. Bóndi sá, er þar bjó næst, hét Þórir. 
Hann bauð Þórsteini til sin, ok þangat fór 
hann. Eirekr rauði bauð Þórgilsi til sin, ok 
þat þektist hann. Þangat fóru tólf menn með 
honum. Þórgilsi er skipat gagnvart Eireki, ok 
þar útar frá sat Þórleifr, þá Kolr, þá Starkaðr. 
Þórfinni var fengin fóstra, ok vill hann ekki mjólk 
drekka fyrr enn myrkt var; þá var hann af brjósti 
vaninn. Ekki var Eireki margt til Þórgils, ok 
var vistin með minni þokka veitt enn Þórgils 
hugði. Þat frétti Þórgils, at þrælarnir váru þar 
í landi, ok lét eigi sem hann vissi. 





25. Þat bar til um vetrinn, at bjarndýr lagð- 
ist á fé manna ok gerði mikinn skaða. Þat var 

einn tíma, at menn kvámutil kaupa við Þórgils, 
ok váru menn margir í útibúri því er varningr- 
inn var í; þar var Þórfinnr. Hann mælti við 
föður sinn: „hér er úti, faðir, rakki fagr ok mik- 
ill“. Þórgils svarar: „hirð eigi um þat, ok hlaup 
eigi út“. Sveinninn hljóp út sem áðr ok var 
þar bjarndyrit fyrir; þat svifti honum undir sik. 
Sveinninn kvað við hátt. Þórgils hljóp út með 
sverðit Jarðhússnaut.  Dýrit hafði leikit við 
sveininn. Þórgils höggr á milli hlustanna á 
dýrinu ok klýfr hausinn ok fellr þat niðr dautt; 
enn hann tekr sveininn ok var hann litt sakaðr. 
Verðr Þórgils nú ágætr af þessu verki, ok þótti 
stór heill til hans horfit hafa. Ekki fannst Eireki 
til þessa verks, enn lét þó til gera dýrit. Sögðu 
þat sumir menn, at Eirekr hefði haft á þvi forn- 
an átrúnað. Þat er sagt um vetrinn, at menn 
sátu í náðahúsi í Brattahlið, ok þó eigi allir 
senn, þvit sumir stóðu fram í húsinu; þar var 
Kolr ok Starkaðr. Þat var tal þeira, at þeir 
fórui mannjöfnuð ok töluðu um Þórgils ok Eirek; 
sagði Kolr Þórgils mörg afreksverk gert hafa. 
Þá svarar sá maðr, er Hallr hét, — hann var 
heimamaðr Eireks—: „þat er ójafnt“, segir hann, 
„þvit Eirekr er höfðingi mikill ok frægr, enn 
Þórgils þessi hefir verit í vesöld ok ánauð, ok 
óvíst er mér, hvárt hann er heldr karlmaðr eðr 
kona“. Kolr svarar: „mæl þú manna armastr“, 





ok leggr í gegnum hann með spjóti; fekk hann 
þegar bana. Eirekr bað sina menn upp standa 
ok taka Kol. Kaupmenn allir hlaupa til ok veita 
Kol. Þórgils mælti þá: „þat er næst, Eirekr, 
at þú hefnir sjálfr heimamanns þins*“. Nú eiga 
hlut í beggja vinir; þikkir eigi auðsóttligt at 
fara at þeim. Nú sættast þeir með þvi, at þeir 
Þórgils ok FEirekr skulu gera. Þeir verða vel 
ásáttir um gerðina; enn þó fækkaðist siðan með 
þeim, ok ætlar Þórgils þar ekki langvistum at 
vera. Um vetrinn bar þat til, at mein mikit 
var at útilegumönnum. Þórsteinn hét sá er fyrir 
þeim var. Þeir váru þrir tigir ok sekir allir. 
Urðu menn af þeim fyrir ránum miklum ok 
sögðu til Eireki. Þeir lágu í eyum nökkurum 
í Eireksfirði. Eirekr berr upp mál þetta fyrir 
Þórgilsi ok kvaðst vilja hans liðsinni til hafa. 
Þórgils kvaðst eigi til þess farit hafa til Græn- 
lands at leggja sik í hættu við illmenni; kvaðst 
ilt hlotit hafa af Eireki, ok kvaðst þó eigi nenna 
at synja ferðarinnar fyrir nauðsyn landsmanna, 
ok kvaðst búinn þá er Eirekr vildi fara, enn 
kvaðst vilja gera til lykta áðr sín erindi, „ok 
vertú þá búinn, er ek geri þér orð“. Eftir þat 
fóru þeir til skips ok ætluðu at fara um hina 
vestri bygð, þvit menn höfðu eigi goldið Þórgilsi 
bjarngjöldin. Þórgils færir fram sýknu Hrólfs, 
svá at hann skyldi vera friðheilagr. Enn er 

Þórgils kom í vestri bygð, tók við honum sá 
maðr, er Bjálfi hét. Hann kvaðst mikla þökk 
kunna hans þarkvámu, „þviat þú ert frægr 
maðr ok muntú mér at liði verða, þvit ek em í 
nauðum staddr. Hér Hggja fyrir eyar þær, er 
ránsmennirnir eru í, ok ætlar höfðingi þeira 
hingat ok taka á brott dóttur mina; vil ek at 
þú sér hér tiltrausts ok varnar“. Þórgils kvaðst 
þat gera mundu. Bóndi ferr nú, ok tekr saman 
féit ok koma eigi vikingarnir. Bóndi kemr heim. 
Þórgils mælti þá: „þú hefir kostat oss, bóndi, 
enn vér höfum gert þér ekki til gagns svá búit. 
Nú mun ek fara til móts við vikingana, þviat 
ósýnt er um þinn frið, þegar vér erum brottu“. 
Bóndi þakkar honum, enn kvað þó mikit í hættu, 
þar er Þórgils var ok hans menn. 


26. Nú byr Þórgils skip sitt ok ferr með 
þrjá tigu manna. Hann sendi orð Eireki, at 
hann kæmi með jafnmarga menn. Ok er Eireki 
kvámu orðin, kvaðst hann mundu koma ok 
verða eigi seinni til eyanna enn þeir. Þeir Þór- 
gils koma nú við eyna ok var Eirekr eigi þar 
kominn. Þórgils gerir þá ráð við menn sina. 
„Leitt er mér“, segir hann, „frá at hverfa, enn“ 
sjá þikkjumst ek Eirek í gegnum; hann ætlar 
at visa oss á illmenni þessi, ok hyggr at vér 
munum eigi nenna frá at hverfa, þót hann komi 

eigi“. Ekki höfðu víkingar til lands komit sið- 
an Þórgils komi vestri bygð. Sá maðr var á 
Grænlandi, er Án hinn heimski hét; hann hljóp 
um alt land kunnr öllum mönnum. Þórgils lá 
i einum leynivági ok hafnleysu. Eitthvert sinn 
stigr Þórgils á bát ok rær frá skipinu. Hann 
sér matsveina á landi ok höfðu graut í kötlum. 
Þórgils hafði vánd klæði, er hann kom til þeira. 
Þeir spurðu hverr hann var. Þórgils svarar: 
„ek heitir Án“. Þeir hlógu at honum, enda lét 
hann heimsklega. Hann spyrr, hvar höfðingi 
þeira er; þeir sögðu hann vera í eyunni skamt 
i brott ok þangat vántil þeira um kveldit. Þeir 
færðu hann í reikuð. Ferr Þórgils nú til báts 
sins ok hvelfir honum undir sér. Þeir hlógu at 
honum ok mæltu: „undarliga bregðr nú við“, 
sagði annarr. „Hvat er þat“, sagði félagi hans. 
„Maðr er kominn í bygðina sá er Þórgils heitir, 
mikill ok frægr, ok þvi kemr höfðingi várr eigi til 
lands; ok heillabrigði er nú vorðit. Ek heyrða 
í morgin, er ek kom út, þetta mæla skipin. Þat 
skip, er Stakanhöfði hét, mælti þetta: „veiztú 
þat, Vinagautr, at Þórgils skal eiga okkr“. 
„Veit ek þat“, sagði annat skipit, „ok þikki 
mér þat vel“. „Ok ætla ek“, segir hann, „slikt 
fyrir tíðindum“. Nú ferr Þórgils aftr til skips 
síns. Í þat mund róa víkingarnir at lægi. Þór- 
gils leggr þá at þeim; váru víkingarnir komnir 

til skála; koma þeir Þórgils þá á óvart, ok lætr 
hann þegar leggja eldi skálann; varð litil vörn 
af vikingunum; gefa þeir sik upp ok beiða griða. 
Þórgils kvað þess önga ván fyrir mörg illvirki, 
er þeir höfðu unnit. Var lið þeira alt drepit 
útan þeir buðu formanni þeira grið. Hann kvaðst 
eigi þat þiggja vilja, „þviat ek verð yðr aldri 
trúr“. Hann var þá höggvinn. Þeir tóku þar 
fé mikit ok höfðu þat með sér ok svá skipin 
Stakanhöfða ok Vinagaut; fóru nú til lands; 
tók Bjálfi vel við þeim.  Þórgils gaf mörgum 
mönnum fé, þeim er mist höfðu fyrir viking- 
unum, ok hefir þó mikit sjálfr. Verðr hann nú 
vinsæll af þessum verkum. Hrólfr var þá norð- 
an kominn ok í frið tekinn. Þórgilsi líkar illa 
við Kirek. Þórgils spyrr til Snækolls ok kvaðst 
vilja finna hann. Þórsteinn hviti kvað betr fallit, 
at hann seldi Snækoll við verði enn dræpi hann. 
Þat gerði Þórgils.  Þrælarnir höfðu fengit góð 
kvánföng.  Þórgils tekr fé alt af þrælunum, 
enn seldi þá í þrældóm. Eftir þetta fór Þórgils 
brott með góðri sæmd ok virðing; láta í haf; 
berr þá at Írlandi, koma vestan at landinu; tala 
nú um, hvárt þeir skulu þar vera um vetrinn 
eðr brott halda. Þórsteinn kvað óráðligt brott 
at halda, er sumar var mjök áliðit. Tóku menn 
sér þá vistir nær skipi. Þórgils var á vist með 
þeim manni, er Anakol hét; var honum þar 





bliðliga veitt. Nú liðr á vetrinn. Anakol var 
vanr at drekka í brottu um hálf jól. Hann bauð 
Þórgilsi at fara með sér. Hann þá þat. Þeir 
Kolr ok Starkaðr váru heima meðan til umsjár 
við Þórfinn. Giparr hét þræll Anakols; hann 
bað Kol drekka karlmannliga. „Er þat auðsætt“, 
sagði hann, „at þér þikkist mikils verðir“. Kolr 
kvaðst ætla at ráða drykkju sinni, enn hann 
eggjan sinni. Giparr ámælti honum mjök, ok 
þar kom, at hann laust Kol með horni, ok bað 
hann þat hafa fyrst, ok bíða svá hins verra. 
Starkaðr gekk á milli, ok vildi eigi hefna láta 
fyrr enn Þórgils kæmi heim. Nú koma þeir 
Þórgils ok bóndi heim, ok er þeim sagðr þessi 
atburðr.  Þórgils kvað þat vel vera, þót eigi 
hefði hefnt verit; „höfum vér þegit góða vist 
i vetr hjá bónda; nú vil ek til bóta mæla“; ok 
svá gerði hann. Bóndi kvaðst ekki þræla mundu 
mun gera, þótt þeir hnippist. Þórgils kvað eigi 
vel svarat. Ok er boðsmenn váru brott farnir, 
þeir er drukkit höfðu þar efra hlut jólanna, tóku 
þeir Þórgils Gipar ok drepa hann eftir jólin. 
Siðan fóru þeir Þórsteinn til skips ok bjuggust 
til varnar. Þeir sá lið mikit fara með skjöldum, 
eigi færa enn hundrað manns. Þá mælti Þór- 
gils: „má vera, at oss sé skjótt fullliða“. Þá 
berr brátt at, ok tók höfðingi þeira til orða: 
„þat var mér þá í hug, er Þórgils þessi gaf í 

mitt vald systur mina, at eigi munda ek efla 
flokk í móti honum“. Þar var kominn Hugi 
jarl, ok bauð þeim með sér at vera, ok þat þágu 
þeir. Hugi lét bæta skip þeira, ok váru þeir 
með honum þat er eftir var vetrar. Systir Huga 
lifði ok fagnaði þeim vel. Móðir hennar var önd- 
ut. Jarl lét heimta saman fé Þórgils ok til skips 
færa, ok setti málum þeira svá, at þeim hugnaði 
vel, ok gaf þeim gjafir áðr þeir færi brott. 


27. Siðan létu þeir í haf ok velktust úti lengi 
ok kvámu við Hálogaland um haustit, ok brotn- 
aði kjölrinn undan skipinu. Björn hét góðr 
bóndi. Hann tók við Þórgilsi, Þórfinni ok Kol, 
enn Þórsteinn, Þórleifr ok Starkaðr vistuðust 
þar í nánd. Snemmendis bættu þeir skip sitt. 
Sá maðr hvarflaði þar um land, er Randviðr hét; 
hann var illmenni mikit. Hann kom til Bjarnar 
bónda, ok kvaðst vilja taka við dóttur hans, er 
Ynghildr hét, eðr berðist við hann, ef hann vildi 
þat heldr. Björn vildi berjast við þenna mann. 
„Eigi vildum vér“, segir Þórgils, „at þú hefðir 
þik í hættu fyrir illmenni þetta, ok vil ek heldr 
berjast við hann“.  Þórgils finnr Randvið, ok 
bað hann láta bónda vera í friði gamlan mann. 
Hann kvaðst einskis mundu hans orð um þat 
virða. Þórgils mælti: „ek vil leysa bónda“. Þór- 
gils gengr á hólm við Randvið ok höggr þegar 

skjöld hans ónýtan; þvi næst höggr hann kapp- 
ann sundr í miðju, enn við hoggit skaut Rand- 
viðr sverðinu útan á kné Þórgilsi, ok særði hann. 
Þat sár grori svá, at fótr hans sá var skemri 
siðan, ok varð hann aldri óhaltr. Björn þakkar 
honum vel, ok bauð Þórgilsi fé, enn hann kvaðst 
þat eigi til fjár gert hafa. Skildu þeir vinir. 





28. Eftir þat létu þeirihaf ok höfðu harða 
útivist, þartil er þeir sá land. Þá tók af byrina 
ok kom á norðanveðr hvast, ok rak þá undan 
tólf daga. Siðan kom sunnanveðr hvast, ok 
sigldu tvau dægr at landinu. Þá vildi Þórgils 
eigi lengr sigla láta. Hann var þá tvau dægr 
í austri. Þá höfðu gengit átta áföll. Starkaðr 
bauð honum, at fara frá austr. Þá kom áfall 
hit níunda, ok var þat mest; þat rak Þórgils 
af austrbitanum, ok sló sveininn Þórfinn ór 
knjám honum ok útanborðs. Þá mælti Þórgils: 
„sú bylgja gekk nú yfir, at eigi þarf at ausa“ 
Báran kastaði inn aftr sveininum lifanda. Hann 
mælti þá: „stórum stöplar nú yfir, faðir minn“. 
Þórgils mælti þá: „ausi hverr sem má“. Þeir 
gerðu svá, ok gátu upp ausit. Samdægris kom 
blóðspýa at sveininum, ok andaðist hann. Tveim 
náttum siðar þá sá þeir Hjörleifshöfða. Þeir 
kvámu í Arnarbælisós. Nú vildu þeir fara með 
lik Þórfinns til kirkju.  Þórgils kvað þá lengi 

fylgzt hafa; sagði þá ok eigi at svá búnu skilja 
mundu. Þórsteinn spurði Starkað, hvárt hann 
vildi heldr teygja Þórgils á land eðr fara með 
líkit til graftrar. 





29. Sigmundr hét maðr. Hann heimti skip- 
toll af Þórsteini, þviat hann átti land at annast 
þar er þeir váru komnir. Nú gerðu þeir Þór- 
steinn ok Sigmundr þat ráð, at þeir hniptust við. 
Þá sagði Kolr Þórgilsi, at Þórsteinn þyrfti manna 
við.  Þórgils hleypr þegar á land, ok beit þetta 
ráð; urðu þeir Sigmundr ok Þórsteinn vel sáttir. 
Kolr tók lik Þórfinns ok gróf í kirkjugarði. Ok 
er Þórgils verðr varr við, hvat Kolr hafði gert, 
varð hann reiðr mjök ok hét honum bana. Kolr 
kvað þat tilvinnanda, ef Þórgils raknar við þá 
heldr enn áðr. Ok við umtölur Þórsteins sætt- 
ust þeir. Fjögur dægr hafði Þórgils hvárki 
mat né svefn. Þórgils kvaðst mundu várkynna 
konunum, þótt þær ynni brjóstbörnunum meira 
enn öðrum mönnum. Litlu eftir þing kvámu 
þeir Þórgils út, ok fór hann heim í Traðarholt 
ok Þórsteinn með honum ok aðrir félagar. Hær- 
ingr bróðir hans tók við honum vel, ok vildi, 
at Þórgils tæki við fjám sinum. Þórgils kvaðst 
eigi vilja viðtaka fyrrenn at vári. Þórleifr fór 
útan samsumars; skildu þeir Þórgils vel sitt fé- 
lag.  Þórgils var í Traðarholti um vetrinn ok 

þeir bræðr með honum, Kolr ok Starkaðr; með 
honum váru fleiri menn, þótt eigi sé nefndir. 
Hæringr veitti þeim vel. Þórgils mælti eittsinn 
við bróður sinn: „einn hlutr þikki mér at við 
þik, frændi, er þú lézt svá mikit fé fylgja dóttur 
minni Þórnýu, þá er þú giftir hana Bjarna í 
Gröf“. Hæringr svarar: „vel þótti þá sét fyrir 
kosti hennar, er hon hafði hundrað hundraða, 
enn ef þér þikkir nökkut oftekit, þá haf af 
minu fó slikt er þér líkar“. Þórgils vildi þat 
með engu móti. 


30. At liðnum vetri tekr Þórgils við búi sínu 
ok öðrum fjárhlutum. Feldu menn þegar mikla 
virðing til Þórgils. Hann var heldr fár við 
Bjarna mág sinn. Um várit kom fjölment til 
Árnessþings; kom þar Þórgils ok Bjarni mágr 
hans ok Þórný dóttir hans. Þórgils gekk einn 
morgin til búðar Bjarna, ok tók sverðit Jarð- 
hússnaut í hönd sér; ok er hann kemr í búðar- 
dyrnar, sér Þórný dóttir hans, at hann er kom- 
inn, ok baðBjarna upp standa; kvað honum eigi 
hlýða svá búit, sagði föður sinn reiðan. Bjarni 
spratt upp þegar, því at hann var vitr maðr, ok 
gekk í móti Þórgilsi ok fagnar honum vel, ok 
bauð honum þar at vera, „ok alt mitt góz er 
þér heimolt til þess að þér megi þá betr lika 
við mik heldr enn áðr.“ „Þetta er allvel mælt,“ 

segir Þórgils, „ok skal þetta þiggja, ella óvist 
hversu farit hefði“. Bjarni bauð honum þá til 
heimboðs. Þórgils kvaðst fara mundu af þing- 
inu með honum ok hafa brott fé slikt er honum 
líkaði. Bjarni bað hann því ráða, ok koma þeir 
í Gröf ok litr Þórgils á féit, ok kvaðst brott 
mundu hafa tuttugu kýr ok hundrað ásauðar. 
Þórný bað hann hafa slikt er hann vildi, ok 
sagði þat mundu bezt gegna, at hann réði fyrir. 
Maðr hét Þórólfr; hann hafði verit með Þórði 
föður Þórgils; hann átti fé at Þórgilsi, ok beiddi 
Þórgils at hann mundi gjalda Þórólfi sex tigu 
hundraða. Bjarni hét, at hann skyldi ráða; 
skildu við svá búit; ok er Þórgils kom heim, 
kom þar Þórný dóttir hans.  Þórgils spyrr, 
hvat hon vill. Hon sagðist vilja fylgja fé sinu 
ef honum þætti þat meiri sómi at skilja með 
þeim Bjarna, „ok ráða þess manns traust undan 
mér, er þér er mestr bati i, ok þér er sjálfrátt, 
at láta þinn hlut fyrir neinum manni, ef þit 
erut at einu ráði báðir“.  Þórgils svarar: „vel 
ferr þér, dóttir, ok vel ferr ykkr báðum; nú 
skaltú heim fara ok vil ek eigi skilja ráðahag 
með ykkr Bjarna;* ok leggr þeim nú svá penn- 
inga, at þeim vel líkar. Ok um sumarit býðr 
Þórgils Bjarna ok báðum þeim heim í Traðar- 
holt, ok þágu þar góðar viðtökur, ok miklar 
gjafir ok er nú góð vinátta með þeim Bjarna. 














Einnhvern tima segir Þórgils Bjarna, at hann 
vill leita sér kvánfangs. Bjarni kvaðst þat gjarna 
vilja: „þú skalt biðja Helgu, dóttur Þórodds 
goða í Ölfusi Eyvindarsonar, frænda míns.“ Enn 
þar var svá varit frændsemi, at móðir Þórodds 
var Þórvör dóttir Þórmóðar, enn Þórveig var 
móðir Þórsteins goða, föður Bjarna spaka. Þór- 
gils vekr nú bónorðit. Skafti tók því seint ok 
svá Helga sjálf; þótti maðr stórlyndr ok þó 
heldr gamall. ÁAnnarr maðr bað ok Helgu; var 
þat Ásgrímr Elliða-Grímsson. Svarar Skafti þar 
vel til; enn Þóroddr vill heldr gifta Þórgilsi. 
Nú var þetta talat á þingi, ok var ekki at gert. 
Liða nú þau misseri. Ok annat sumar eftir riðr 
Þórgils til skips í Einarshöfn. Hann fréttir til 
ferða Skafta, ok vildi fyrir vist finna hann. Þór- 
gils reið til Flóagafls við sétta mann. Þeir váru 
með honum bræðr, Kolr ok Starkaðr, ok Þór- 
ólfr frændi hans ok tveir húskarlar. Þeir váru 
i hrisum nökkurum, ok bíða svá Skafta. Þetta 
var nær Kallaðarnesi. Skafti sá frá ferjunni, 
at hestar með söðlum gengu með ánni. Skafti 
sagði, at þeir mundi aftr snúa; kvaðst frétt 
hafa, at síðarr mundi betri kaupin, ok fóru þeir 
heim. Þóroddr spurði, hvi hann færi svá skjótt 
aftr, „eðr hræddist þú hann hraunskeggjann 
Þórgils? ok þætti mér þat betra, at ríða óhrædd- 
um um heraðit ok gifta honum Helgu, enn vera 

hvergi óhræddr um þik“. Á þingi um sumarit 
var talat um gjaforð Helgu; dregr Þóroddr fram 
með Þórgilsi, enn Skafti með Ásgrími. Þóroddr 
mælti þá: „ek kann sjá, hversu fara mun, ef 
Þórgilsi er synjat konunnar, þá mun þat margra 
manna vandræði, enn ek væntir með vingjöfum 
góðum, at Ásgrímr láti óhappalaust“. Nú við 
þessi atkvæði Þórodds var þat afráðit, at Þór- 
gilsi var föstnuð Helga, ok var brúðhlaup at 
Hjalla; þá var Þórgils hálfsextugr. Ferr hann 
nú heim í Traðarholt með Helgu, ok var hon 
mjök fálát. Ok eittsinn er Þórgils var á brottu, 
at byggja jarðir sinar, kveðst Helga vilja fara 
til Hjalla ok heim um kveldit, ok bað húskarl 
einn fara með sér. Ok er þau koma til Hjalla, 
kvað Helga húskarlinn eigi þurfa sin at biða. 
Skafti tók vel við Helgu, enn Þóroddr illa; er 
hon þar margar nætr. Þórgils kemr heim ok lætr sem 
hann viti eigi. Ok einn dag býr hann ferð sina ok 
riðr til Hjalla, ok váru menn at mat. Þórgils gengr 
með borðum alvápnaðr ok at Helgu, tekr í hönd 
henni ok leiðir hana út, ok sýndist þeim maðr- 
inn, sem inni sátu, eigi dælligr. Skafti biðr 
menn eftir sækja. Þóroddr svarar: „Þórgils sækir 
eftir sinu, ok skal mönnum eigi hlýða at fara 
eftir honum“. Þórgils riðr nú heim, ok sendir 
hann orð Skafta, at þeir hittist; er nú svá gert; 
sættast nú við umstilli Þórodds ok gerðist vin- 

átta með þeim; ok varð Þórgils höfðingi ok 
virðingamaðr mikill. 


ðl. Frá því er sagt eitthvert sinn, at þau 
Þórgils ok Helga sátu úti, ok hrein hænan við 
hananum, enn haninn leggr at henni ok berr 
hana, þartil er hon mæðist. Þórgils mælti: „sér 
þú, Helga, sameign þeira hana ok hænu“. Helga 
svarar: „hvers er þat vert“? segir hon. „Svá 
má vera“, segir Þórgils, „annarra viðreign“. 
Gerast nú góðar samfarar þeira. Son áttu þau 
Þórgils ok Helga, er Grimr glömmuðr hét. Þór- 
gils var nú gamall ok þó hraustr. Sá maðr bjó 
skamt frá Þórgilsi er Sámr hét; kona hans hét 
Þórfinna. Sá maðr var þar í sveit, er Bjálfi hét, 
óeirðarmaðr. Hann glapti konu Sáms ok settist 
i bú hans löngum, enn heitaðist við bónda. 
Honum líkar þetta illa.  Bjálfi bauð bónda 
hólmgöngu, „ella gef upp konu þina“. Sámr 
ferr nú at finna Þórgils, ok segir honum at 
Bjálfi bauð honum einvigi. „Ek skal hjálpa -við 
þinu máli“, segir Þórgils. Ferr Sámr nú glaðr 
heim. Annan dag ferr Þórgils ok hittir Sám. 
Hann fagnar honum vel; ok litlu siðar kom 
Bjálfi ok spurði, hví hann væri þar, ok kvaðst 
enga þökk kunna hans kvámu. „Eigi ferr ek 
at þvi“, segir Þórgils, „þviat vel má ek þar 
koma sem þú kemr, ok þar sem þú hefir boðit 

Sámi einvigi, skaltu mér mæta enn eigi honum“. 
Bjálfi svarar: „þat kemr til þess, at Sámr greyit 
þorir eigi at berjast við mik“. Nú ganga þeir 
á hólm, ok er eigi sagt frá viðskiftum annat 
enn Þórgils drepr Bjálfa, ok frelsti svá bónda; 
„ok nauztú þess at“, segir Þórgils, „at þú vart 
svá nær mér“. Ásgrímr Elliða-Grimsson var 
höfðingi mikill ok framr, ok átti skip í ferðum. 
Hann átti tvá sonu, ok hét hvárrtveggi Þórhallr. 
Hinn ellri Þórhallr var þroskaðr mjök þá er 
þetta var. Gunnvör hét dóttir Bjarna í Gröf, 
hon var eigi dóttir Þórnýar. Gizorr hviti bjó 
þá í Höfða ok átti Þórdisi dóttur Þórodds. Móðir 
Ásgríms var Jórunn Teitsdóttir. Þórgils átti 
land nær skipalægi, ok lá þará hafnartollr, ok 
heimti sá maðr skiptollinn, er á landinu bjó, 
ok galt Ásgrímr aldri toll þeim er á landi 
Þórgils bjó. 


32. Eitthvert sinn hittir Þórgils Ásgrim ok 
biðr at hann minnist í nökkuru um tollinn. Ás- 
grimr segir, at skip koma þar sem auðit verðr, 
enn kvaðst eigi vanr at gjalda skiptolla sem 
smábændr, ok bað hann eigi heimta slikt. Þór- 
gils kvaðst þat fyrir annars hönd gera, enn eigi 
fyrir sina, ok skilja þeir nú við svá búit. Um 
várit váru menn kvaddir af Ásgrími til skip- 
dráttar, ok kom fjöldi manns. Pyttar váru um 

sandana víða, ok váru fullir með vatni, þóat 
fjaran væri. Ásgrímr tók á festum í fremra 
lagi, ok váru þar mest konur hjá honum; hann 
var í litklæðum; tóku nú fast á. Maðr reið á 
landinu fyrir ofan mikill vexti ok hafði bolöxi 
í hendi. Hann horfir á skipdráttinn. Ásgrímr 
eggjar nú fast, at menn herði sik vel. Ok er 
Þórgils var kominn at flæðarpyttinum, sá hann 
at Ásgrimr helt á strenginum; hleypr hann þá 
til ok höggr strenginn ok verðr aftrhlaupit hart, 
ok hrapar Ásgrímr í pyttinn ok konurnar á hann 
ofan. Vurðu öll klæði Ásgríms vát ok þrekkótit 
ok svá hann sjálfr. Þetta þikkir honum mikil 
svivirðing ger til sin; verðr nú viss, hverr gert 
hefir, ok kvað þá Þórgils varla mega við svá 
búit skilja. Þórhallr bað hann útan fara, „ok 
megi þá sjatna þessi óþokki, er í millum ykkar 

“, Ásgrímr kvaðst ráða mundu sjálfr ferðum 

er“. 
sínum. Þat var einhvern tima, at Þórhallr bað 
Ásgrím föður sinn fara með sér til kvánbæna til 
móts við Bjarna bónda í Gröf. Ásgrimr segir, at 
þat var í mörgu lagi góðr kostr, „enn ilt þikki 
mér, at Þórgils er þar nökkut viðriðinn“. „At 
Þórgilsi er ekki mein“, segir Þórhallr. Siðan 
fara þeir. Bjarni svarar vel, ok er þessum ráð- 
um ráðit. Ásgrímr biðr, at Þórgilsi skuli eigi 
bjóða til boðsins. Bjarni svarar, ok kvaðst hon- 
um mundu allvel fagna, ef hann kæmi, „enn 

gera eigi mann til hans fyrir bæn þina“. Bjarni 
byst nú við brúðhlaupinu. Einn dag kemr Þór- 
ný inn, ok segir at maðr reið ór skógum neðan, 
„ok er likr föður minum“. Bjarni gekk út, ok 
var Þórgils kominn ok þræll hans með honum. 
Bjarni fagnaði honum vel. Þórgils mælti: „hvi 
bautt þú mér eigi til boðsins, mágr“? „Þér er 
Jafnan sjálfboðit“, segir Bjarni, „ok þá velkom- 
inn, er þú vill verit hafa“. Ásgrímr kom um 
kveldit, ok gekk Bjarni í móti honum ok fagn- 
aði honum vel. Þá spurði Ásgrimr, hvárt Þór- 
gils væri þar. . Hann kvað hann þar vera, „ok 
mun hann hér dveljast; gerða ek nú .sem þú 
mæltir, at ek bauð honum eigi, enn ávalt skal 
hann vera hér hjá mér, er hann vill“. Ásgrímr 
verðr óðr við, ok vill riða heim. Þórhallr biðr 
hann eigi þat gera; ok þat verðr, at hann er 
þar, ok er heldr óglatt um boðit. Ok er menn 
búast frá boðinu, sjá menn at þeir fara húsa á 
milli Ásgrímr ok Kolr þræll, ok töluðu. Nú 
riða menn um kveldit heim. Þórgils bóndi ok 
þræll hans Kolr riðu síð um kvöldit ofan hjá 
húsatóftum. Ásgrímr hafði fengit þrælnum þrjár 
merkr silfrs til höfuðs Þórgilsi. Kolr hafði hest 
latan, ok hinkaði hestrinn undir honum. Þórgils 
laust þrælinn ok fell fésjóðrinn undan yfirhöfn 
hans. Þórgils spyrr, hvaðan féit kom at. Þræll- 
inn sagði sem var. Siðan drap hann þrælinn 

þar sem nú heitir Kolslækr. Nú þikkir Þór- 
gilsi Ásgrímr sannr at fjörráðum við sik. Lætr 
nú safna mönnum, ok verða vel sex tigir; ætlar 
nú at fara stefnuför til móts við Ásgrím. Nú 
hittir Gizurr hviti Þórgils, ok spyrr, hversu hann 
ætlar til um ferðar sinar. Hann kvaðst ætla at 
sækja heim Ásgrím Elliða-Grímsson. Glissurr 
svarar: „þat er Óráðligt, þviat hann er miklu 
fjölmennari enn þú.“ Þórgils kvaðst eigi hirða 
um fjölmenni hans. Nú letr Gigzurr ferðarinnar, 
ok at bæn hans reið hann í Evna, ok kvaddi 
niu búa. Eftir þat fara þeir í brott, ok þikkir 
sem lögfult sé. 





38. Nú koma menn til þings fjölment. Skafti 
spyrr mág sinn Þórgils, hvern málatilbúnað hann 
hefði haft. Hann kvaðst hafa niu búa kvadda. 
Skafti svarar: „var-at af vöru, sleikti um þvöru, 
sæll mágrinn, láttú miðr detta, engð4 er nýtt“. 
„Hvi mun þat sæta?“ segir Þórgils. Skafti 
svarar: „kunnig eru mér lög, mágr“, sagði hann, 
„svá at ek sé gerla, at engu er nýtt tilbúit, ok 
er betr at niðr falli, þviat svá hafa farit skifti 
ykkur, at þú hefir vanvirðu enga af fengit“. 
Sefast Þórgils nú við umtölur mága sinna. Riða 
menn nú af þingi, ok falla niðr þessi mál öll. 

ö4. Helgi hét austmaðr, er út kom í Einars- 
höfn, ok átti ferð upp í herað, ok fór með varn- 
ing sinn upp í Þrándarholt. Þórgils reið at ór. 
Gröf. Þeir riðust á móti Helgi ok Þórgils ok 
riðu hart. Ok er þeir riðust á vixl, stakaði Þór- 
gils mjök svá af baki, ok hló at honum við aust- 
maðrinn, enn Þórgils var allbjúgr á baki, þvíat 
veðr var kalt. Helgi mælti þá: „litt sér þat nú 
á þér, Þórgils, at þú hefir verit kallaðr garpr 
mikill, enda ertú nú gamall“. Þórgils svarar: 
„ekki hafa menn þat gert, at færa spott at mér“. 
Enn svá hæðiligr ok gamall sem þér þikkir ek 
vera, þá býð ek þér þegar í stað einvigi, ok er 
þá fullreynt, hvárr af öðrum berr“. Helgi kvað 
enga ván i, að hann hrykki eigi við, „ok mun 
litill frami í, at bera af fretkarli þinum“. Aust- 
maðrinn hafði bolöxi í hendi. Þórgils mælti: 
„hvassara vápn muntú hafa þurfa, ef bita skal 
höfuðbein min“. Þórgils hafði sverðit Jarðhúss- 
naut ok alvápnaðr, ok hljóp geyst at honum, ok 
höggr til hans með sverðinu, ok kom á öxlina, 
ok vanst honum þat skjótt til bana. Þórgils var 
þá sjautugr, ok kvað þetta verit hafa hit mesta 
glappaverk, ok kvaðst þetta mundu bæta. Tveim 
vetrum síðar kvámu tveir bræðr Helga út, ok 
varð eigi vart við skipkvámuna; hét annarr Ein- 
arr enn annarr Sigurðr. Þeir fóru þegar í Trað- 
arholt, ok var þat um kveld, ok váru eigi í al- 

menningshúsum. Ok um morgininn, er verk- 
menn váru farnir til starfs, fóru þeir bræðr heim 
í bæinn, ok námu staðar við skáladyrr, ok töl- 
uðust við uw hríð hversu þeir skyldu með fara. 
„Eigi þikkir mér gott, at drepa gamlan mann“, 
segir Einarr. Þórgils heyrir nú þeira umræðu, 
ok sprettr upp þegar ok tekr sverðit Jarðhúss- 
naut, ok bað þá at ganga, ef þeir vildi. Einarr 
mælti: „ekki þarf at eggja okkr til bróðurhefnda, 
þvíiat fullvel megum vér þik yfirvinna, ef vit 
viljum; enn eigi skal þér nú, bóndi, nökkurn 
ófrið gera, ok skal nú vera annat erindi okkart 
bræðra“. Þórgils tók þessu vel ok svarar: „ek 
em ok þess miklu fúsari, þviat ek þikkjumst 
sjá gerla, at þú munt vera góðr drengr, ok þar 
sem ek drap bróður ykkarn, þá vil ek þat fullu 
bæta, ok vil ek, Einarr, gefa þér sverðit Jarð- 
hússnaut, þviat mér lizt svá á þik, at þú megir 
þat vel bera“.  Bróður þinum vil ek fá fimm 
merkr silfrs“. Siðan skildu þeir með góðum vin- 
skap, ok fóru þeir bræðr útan eftir þat. 





3ð. Þat var einn tíma, at þau Þórgils ok 
Helga fóru til Hjalla til heimboðs. Ok eftir þat 
tók Þórgils bóndi sótt; hann var þá hálfniræðr; 
hann lá viku, ok andaðist siðan. Þessu nærri 
andaðist Þóroddr bóndi ok Bjarni bóndi hinn 
spaki. Váru þeir allir jarðaðir at þeiri kirkju, 

er Skafti lét gera fyrir útan lækinn, enn síðan 
váru bein þeira færð á þann stað, er nú stendr 
kirkjan, þviat Skafti hét at gera kirkju, þá er 
Þóra braut fót sinn, þá er hún var at léreftum 
sínum.— Þórgils örrabeinsstjúpr þótti hinn mesti 
merkismaðr, vinfastr ok vel stiltr, þrautgóðr, 
djarfr ok þó stórráðr, ef honum var í móti gert; 
þoldi vel ok karlmannliga stórar mannraunir. 
Frá honum er kominn mikill ættbogi. Ok lýkr 
Þar sögu þessi. 

Misprentað er á bls. IV,, (í formálanum): gerða fyrir gerðe, á bla. 

Ólafr bóndi á Hörðalandi, 
19—20. 

Ólafr jarl í Suðreyjum, 
24—25. 

Ólafr tvennumbrúni, 81. 

Ólafsvellir $1—32. 


Ætkagnarr konungr loð- 
brók, 2. 
Ragnhildr Sigurðardóttir, 1. 
Randviðr kappi, 30—31. 
Randviðr kappi (annarr), 
 56—5B!. 
Rangá, 9. 
Rangárvellir, 9. 


Rauðá, 18. 
RBerr Sigarsson, 2. 


Eðandlækr, 31. 
Sámr, bóndi, 68—64. 
Seleyrar, í Grænlandi, 54. 
Sigarr Óðinsson, 2. 
Sigmundr, bóndi, 58. 
Sigmundr Sighvatsson 
rauða, 12. 
Sigmundr Völsungsson, 2. 
Sigríðr Þrándardóttir, 30. 
Sigurðr, bróðir Helga aust- 
manns, 68. 
Sigurðr Fáfnisbani, 2. 
Sigurðr jarl Hákonarson, “. 
Sigurðr konungr hjörtr, Í. 
Sigurðr konungr hrísi, 9. 
Sigurðr konungr ormr-i- 
auga, 2. 
Skafti lögsögumaðr Þór- 
oddsson, 61—62, 67, 70. 
Skeið, herað, 81. 
Skúfslækr, 8. 
Snjall-steinshöfði, 10. 
Snæbjörn, víkingr, 81. 
Snækollr, víkingr, 31. 
Snækollr, þræll, 87, 4, 54. 
Sogn, herað í Noregi, 1, 8, 
13, 19, 23, 29. 
Sólvör Hundólfsdóttir, 1. 
Stafanesvágr, 2. 
Starkaðr, bróðir Kols, 33— 

34, 37, 42, 46, 49—50, 55— 
59, bl. 
Stálfjara, “. 
Steini snjalli Baugsson, 10. 
Stakanhöfði, skip, 53. 
Stjörnusteinar, bær, 1—-8. 
Stokkseyri, "7. 
Suðreyjar, 24, 27. 
Súluholt, 8. 
Svartr járnhaus, 24—27. 
Svartr, verkstjóri, 3536. 
Svíþjóð, 30. 
Sygnafylki, 2. 
Sæmundr Jónsson í Odda, 9. 
Sörli, óeirðarmaðr, 38. 


K*eitr Ketilbjarnarson, 33. 
Traðarholt, 8, 12—13, 383— 
34, 45, 58, 60—61, 68. 


Tpplönd, 9, 30. 


NV alla-Brandr, 9. 
Vestrlönd, 25. 
Vestrvik, 20. 
Vinagautr, skip, 54. 
Víðiskógr, 10— 11. 
Vík, í Noregi, 2. 
Vors, í Noregi, 9. 
Vælugerði, 10. 
Völsungr konungr Rers- 
son, 2. 
Vörðufell, 31. 

 nghildr Bjarnardóttir, 56. 


Æbelamörk, 2, 4. 

Þjórsá, 8—9, 81. 

Þóra, húsfreya Skafta lög- 
sögumanns, 70. 

Þóra Haraldsdóttir gull- 
skeggs, 1. 

Þóra Ölvisdóttir, 2, 7. 

Þórarinn, bryti, 87—38, 
41—42. 

Þórarinn Þórbjarnarson, 9. 

Þórbjörn hinn gaulverski. 9. 

Þórbjörn Ormarsson, 9. 

Þórbjörn Þórsteinsson, 8. 

Þórbjörn Össurarson, 9. 

Þórdís Þóroddsdóttir, 64. 

Þórðr dofni Atlason, 12— 
15, 60. 

Þórðr Freysgoði, 33. 

Þórðr Ólafsson, 81. 

Þórey Þórvarðardóttir 38— 
3ð, 81, 41—43, 47. 

Þórfinna, kona Sáms, 63. 

Þórfinna, móðir Þóreyar, 38. 

Þórfinnr Þórgilsson, 41, 
48—50, 56—58. 

Þórgerðr Baugsdóttir, 10. 

Þórgerðr Sigmundardóttir, 
12. 

Þórgerðr Þórðardóttir 
Freysgoða, 33, 37, 40—41. 











Þórgils örrabeinsstjúpr Þórð- 
arson, 15—31, 33—70. 
Þórgrimr kampi Össurar- 

son, 9— ll. 


Þórgrimr örrabeinn, 15—18, 


31—33. 

Þórhallr Ásgrímsson, eldri, 
64—66. 

Þórhallr Ásgrímsson, 
yngri, 64. 

Þórir, bóndi, 49. 

Þórkell gullkárr, 81. 

Þórlákr byskup helgi, 46. 

Þórleifr Þórgilsson, 29—30, 
ð1, 42, 4446, 48—A9, 
56, 58. 

Þórleifr úr Sogni, 9. 

Þórný Þórgilsdóttir, 37—88, 
46, 49, 59—60, 64, 66. 

Þóroddr goði á Hjalla, 38, 
61—62, 69. 

Þórólfr, er gætti bús Þór- 
gils, 38. 

Þórólfr (hinn sami?), 60—6l. 

Þórr, áss, 36—40. 

Þórriðr, er átti Ketill hellu- 
fagi, 1. 

Þórsteinn goði, 49, 6l. 

Þórsteinn Hallsteinsson, 8. 


Þórsteinn hviti, 23—26, 
28—30, 49, 54—56, 58. 
Þórsteinn, útilegumaðr, Bl. 
Þórunn Ásgeirsdóttir, 14— 

15, 38. 
Þórvarðr Þórðarson, 38. 
Þórviðr Ormsson, 9. 
Þórvör Þórmóðsdóttir, 6l. 
Þrándr, bóndi, 30—31. 
Þrándarholt, 68. 
Þuríðr Ketilbjarnardðóttir, 
15. 
Þuríðr, kona Valla- 
Brands, 9. 


Ölfus, 7, 61. 

Ölfusá, T—-8. 

Ölmóðr gamli Hörða- Kára- 
son, —6. 

Ólvir Hallsteinsson, T—8. 

Ölvishaugr, 14. 

Ölvistóftir, 8. 

Önundarholt, 12. 

Önundr bíldr Hróarsson, 12. 

Örn Björnólfsson, 2, 4. 

Örn í Vælugerði 10— 11. 

Össurr hviti Þórleifsson, 9. 

Össurr Þórgrímsson, 9— 11. 

Össurr þræll, 87. 

